ועדת הכלכלה, כנסת 20, פרוטוקול מספר 817, 2018-07-10 14:30

דב חנין: אנחנו פותחים בישיבתה של ועדת הכלכלה.

דב חנין: אני רוצה לומר לכם כמה מילים על הדיון הזה ועל מטרתו של הדיון הזה, כדי שכולנו נהיה מסונכרנים.

דב חנין: מהבוקר אנחנו מקיימים פה בכנסת את יום הדיור הציבורי.

דב חנין: זה יום מאוד מאוד עמוס ואני קודם כל מודה לכל אחד ואחד מכם.

דב חנין: הבית הזה הוא הבית שלכם וטוב שאתן משמיעות פה גם את הביקורת, גם את הכעס, גם את התסכול, זה המקום להשמיע את הדברים האלה.

דב חנין: הישיבה הזו, יש לה מטרה, אני אומר את זה מראש לפני שאנחנו מתחילים.

דב חנין: אנחנו שמענו מהבוקר על המון המון בעיות, קשיים, אתגרים.

דב חנין: גם עכשיו בישיבה הזאת אנחנו עוד נשמע, אבל המוקד של הישיבה הזאת מבחינתנו הוא ניסיון לחשוב על פתרונות.

דב חנין: אנחנו עם הבעיות שנים, אני בדיוק דיברתי פה עם כמה פעילות, לפני שהתחלנו את הדיון הזה ואמרו לי 'אנחנו באים ליום הדיור הציבורי ובאים ליום הדיור הציבורי ובאים ליום הדיור הציבורי ואנחנו רוצים לראות לאן אנחנו מתקדמים.

דב חנין: אנחנו רוצים לא רק לבוא ולשמוע את הבעיות, אנחנו רוצים לשמוע איך אנחנו מתקדמים למקום אחר יותר נכון ויותר טוב'.

דב חנין: אני רוצה לקדם בברכה את שר הבינוי והשיכון, חבר הכנסת יואב גלנט.

דב חנין: אני מקדם אותו בברכה, לא רק בגלל שהוא השר הרלוונטי והוא מגיע לדיון הזה בנושא שהוא מטפל בו, אני מקדם אותו בברכה גם מכיוון שהשר עכשיו עושה מהלך שאני אומר לכם לא נעשה קודם, לצערי הגדול לא נעשה קודם, אני חושב שהוא היה צריך להיעשות לפני שנים, וזה ניסיון לחשוב אחרת, מחוץ לקופסה הסגורה שבממשלה לאורך השנים, ובמיוחד בשנים האחרונות חשבו בה.

דב חנין: החשיבה הזאת היא חשיבה שמנסה להבין איך אנחנו מקדמים את הדיור הציבורי כחלק מהפתרון האסטרטגי לבעיית הדיור במדינת ישראל, לא כמשהו בשולי הדרך, לא כמשהו קטן, אלא כמשהו מרכזי.

דב חנין: ולכן אנחנו נתחיל את הישיבה הזו בהצגה קצרה של השר, אולי גם של המנכ"ל, של כמה נקודות מרכזיות בתכנית שהם השבוע מציגים בפני הממשלה.

דב חנין: אני רוצה רק להסביר לכם, כדי שכולכם תבינו, זה שהשר מציג תכנית בפני הממשלה זה עדיין לא אומר שהממשלה קיבלה את התכנית הזאת.

דב חנין: זה לא המצב.

דב חנין: כדי שתכנית כזאת תעבור בממשלה, למרות שהשר נמצא איתנו והוא עומד מאחורי התכנית הזאת, התכנית הזאת והמהלכים האלה צריכים הרבה לחץ ציבורי.

דב חנין: אני אומר את הדברים בצורה לא דיפלומטית, בכדי שכולם יבינו.

דב חנין: גם בממשלה יש כאלה גורמים בעלי משקל ובעלי מעמד, שהם לא בראש הזה, לא בכיוון הזה ולא חושבים בכיוון הזה ולכן אתם צריכים לדעת, כאזרחים במדינת ישראל, שאם אתם רוצים להשפיע אז חשוב לנו שתדעו מה הם הדברים שנמצאים על השולחן לדיון ולהחלטה, ואם אתם חושבים שהדברים האלה הם דברים שנראים לכם, כאזרחים במדינה אתם צריכים להשמיע את קולכם.

דב חנין: אדוני השר, תודה לך שבאת ורשות הדיבור בבקשה.

יואב גלנט: אדוני היושב ראש, חבר הכנסת חנין, המנכ"ל וכל האורחים, נציגי העמותות השונות וכל מי שפעיל בתחום ובכלל.

יואב גלנט: אני רוצה להציג בפניכם קודם כל מה אני פגשתי לפני שלוש שנים בדוח מבקר המדינה שהוגש על התקופה שלפני כניסתי למשרד, ואני מקריא לכם.

יואב גלנט: 'משרד הבינוי לא פעל כמאסדר בכל הנוגע לקביעת תכנית ארוכת טווח לסיוע בדיור לזכאים.

יואב גלנט: אף שבידי המשרד מצויים נתונים בנוגע לתמונת המצב הנוכחית, הוא לא הכין תחזית הנוגעת לצרכים העתידיים, למשל תמהיל הדירות וכדומה, וגם לא פעל למציאת מכלול מענים שבכוונתו לספק בהקצאת דירות וגם לא הכין תחזית לתקציב'.

יואב גלנט: משרד מבקר המדינה מציין כי 'ללא הרחבת מקורות התקציב לרכישת דירות מעבר לתמורה שתתקבל בגין מכר הדירות הישנות ימשיך להידלדל מלאי הדיור הציבורי ותצומצם האפשרות להקצות פתרונות לזכאים' ויש עוד שורה ארוכה של דברים.

יואב גלנט: אנחנו לקחנו את העניין הזה ביחד, כל הגורמים, המנכ"ל, יושב ראש עמידר שנמצא כאן ואנשי עמיגור, כל מי ששותף ומה ראינו?

יואב גלנט: קודם כל צריך לזכור את המציאות.

יואב גלנט: המציאות היא שבמדינת ישראל יש 250,000 בתי אב שמסתייעים במדינה לצורך דיור.

יואב גלנט: החשבון הוא פשוט, כ-65,000 משפחות גרות בדירות של הדיור הציבורי, 165,000 מקבלות סיוע בשכר דירה, מ-700 שקל ועד 3,000, ועוד 30,000-20,000 משפחות ברשימה נפרדת במשרד הקליטה שאפשר להכליל אותה בתוך העניין.

יואב גלנט: זה מגיע לרבע מיליון משפחות, בממוצע אני מעריך שזה מגיע למיליון נפש במדינת ישראל ואני חושב שאתה לא יכול לא לפתור את הבעיה.

יואב גלנט: הסיבה היא פשוטה, אני מכיר את זה מהחיים הצבאיים, כשאתה הולך בראש הכוח אתה קובע את הכיוון, אבל מי שקובע את הקצב זה מי שהולך אחרון ואם לא, אתה צריך לחזור לאסוף אותו.

יואב גלנט: לכן אם אנחנו לא דואגים למי שהולך איתנו וזה האנשים שקשה להם לגמור את החודש, לא משנה מה הסיבה שהם הגיעו לזה, זו בעיה שלנו, זו לא בעיה שלהם בלבד.

יואב גלנט: הם צריכים לגייס את הילדים שלהם לצה"ל והם משלמים מע"מ כי ככה זה מופיע אוטומטית בחוק והקרקעות במדינה, קרקעות המדינה, שייכות להם כמו שהן שייכות לכל אזרח, רק הם צריכים ביטוי.

יואב גלנט: ואנחנו לקחנו את העניין הזה לידיים.

יואב גלנט: המציאות שמצאנו הייתה מציאות מאוד מאוד קשה והדוגמה הכי בולטת לזה זה שבממשלה הקודמת נרכשו שש דירות לדיור הציבורי במשך שלוש שנים, או שנתיים וחצי.

יואב גלנט: חוץ מזה מצאנו, למשל, תופעה של מאות דירות שעומדות ריקות בכל רחבי הארץ והסיבה שניתנה הייתה ש'אין זכאים בקריטריונים'.

יואב גלנט: כמובן ששינינו את זה מיד ואני אגיד מה עשינו בקצרה ואכנס לתכנית.

יואב גלנט: רכשנו עד כה 1,770 דירות חדשות לדיור הציבורי.

יואב גלנט: יש לנו כ-165,000 מסתייעים, זה הגדלה של 20,000 ביחס למה שהיה בעבר תודות לפעולה הנמרצת של המנכ"ל שהנגיש לאוכלוסיות שלמות את הזכויות שלהם.

יואב גלנט: למעשה הם זכאים, הכסף יכול להגיע, אבל הם אף פעם לא ביקשו את הזכאות.

יואב גלנט: אכלסנו מחדש 600 דירות שעמדו ריקות ברחבי הארץ מכל מיני סיבות.

יואב גלנט: אומרים לך שהקריטריון לא מתאים, כי נגיד הוא קובע שלדירה המסוימת מי שייכנס לתור הוא רק מי שהכנסתו היא בגובה מסוים, נניח שכר מינימום ויש לו איקס ילדים.

יואב גלנט: אם יש לו ילד אחד פחות או שיש לו 500 שקל מעל שכר המינימום הוא לא יכול לגור שם?

יואב גלנט: זה הרי דבר לא סביר.

יואב גלנט: אני מעדיף להסביר לבן אדם למה הוא לא נכנס לדירה, מאשר להסביר לשניים למה הדירה עומדת ריקה, זה נשמע לי הרבה יותר הגיוני.

יואב גלנט: סידרנו את זה.

יואב גלנט: גייסנו מיליארד שקל במסגרת גיוס אג"ח בלקיחת חוב של עמידר, קנינו בכסף הזה כבר 550 דירות ואנחנו נצא לסיבוב נוסף, תיכף נדבר על זה.

יואב גלנט: יש לנו 2,650, זה יגיע ליותר עם הרחבות שבס, דירות קטנות לאוכלוסיות מבוגרות שנמצאות בתהליכי בנייה.

יואב גלנט: בזמן שאנחנו מדברים בונים באשקלון, בונים בתל אביב בדרך השלום, כבר הגיעו לקומה שנייה ושלישית ואנחנו עושים את זה בעוד מקומות, בהרצליה, בחיפה וכן הלאה.

יואב גלנט: כמובן אתם מכירים את נושא ההקצאה של דירות הדיור הציבורי, הוא עלה גם לתקשורת בעקבות מכתב המנכ"ל לפני ימים אחדים.

יואב גלנט: בגדול קבענו, סיכמנו עם שר האוצר, והתחלנו במצב שבו בכל מקום שבו יש הקצאה למחיר למשתכן 5% מהדירות יילכו לדיור ציבורי.

יואב גלנט: זה לא עובר באופן חלק לגמרי בכל מקום, אבל בוודאי במקומות שבהם ערך הקרקע גבוה, ודרך אגב, אלה גם המקומות שבהם הביקוש לדיור ציבורי יותר גבוה, בכל המקומות האלה זה ייפתר.

יואב גלנט: הדוגמה הבולטת של עכשיו, של באר יעקב, זה שמשווקות 800 דירות והמשמעות היא ש-40 דירות במכרז המתוקן יילכו לדיור ציבורי בבאר יעקב.

יואב גלנט: זאת אומרת מתחילים לבנות, ישווקו, יבנו, 40 יבואו אלינו, הכסף של ה-40 האלה יועמס על ה-760 האחרות, כך שייקר אותן במעט וה-40 האלה, יחליט מנכ"ל המשרד לפי רשימת הקריטריונים מי יקבל אותן לעתיד לבוא.

יואב גלנט: כך זה יהיה בכל מקום.

יואב גלנט: יש דברים נוספים, אבל כללית אני חושב שעשינו פעולה.

יואב גלנט: כאשר אני הסתכלתי על המציאות ואנחנו גם צריכים להסתכל על העתיד, לא רק על מה שאנחנו עושים עכשיו, אני גיליתי את הדבר שכולם מבינים אותו, שמה שעשינו ביחס לעבר הוא גדול, אבל מה שעשינו ביחס למה שצריך הוא קטן.

יואב גלנט: זאת אומרת הבעיה שניצבת לפנינו היא בעיה גדולה מאוד ואנחנו צריכים לטפל בה.

יואב גלנט: אנחנו באנו, ביחד עם מנכ"ל המשרד, עם סגן השר ז'קי לוי שהוא עושה עבודה, שהוא עושה עבודה נאמנה ומסורה ביותר וממש מייצג את האוכלוסייה ביחד איתי, באנו עם תכנית שקוראים לה 'לגור בכבוד', הפצנו אותה ואני אדבר על עיקריה.

יואב גלנט: הבשורה שאני יכול להגיד לכם כאן הבוקר זה שבקבינט הדיור, שהיה היום, הבוקר, עם שר האוצר, הנושא הזה עלה לדיון ושר האוצר הודיע שהוא יתמוך בנושא בממשלה.

יואב גלנט: המשמעות של העניין הזה שהחלטה לממשלה תובא אחרי שבוע הבא, מיד אחרי תשעה באב, ובמסגרתה אנחנו נקבל פרק זמן קצר של חודשיים שבו אנחנו נקבע איך אנחנו מיישמים כל אחד ואחד מהסעיפים שאני הולך להציג כאן מתוך כוונה להיכנס לתכנית שהיא תכנית ארוכת טווח, עשור לפחות, שבמסגרתה הולכים ורוכשים דירות.

יואב גלנט: אני אשאיר למנכ"ל לפרט את הפרטים, אני רק רוצה לומר עוד שני משפטים בנושא הזה.

יואב גלנט: מה המקורות שמשמשים אותנו על מנת להביא את הדירות.

יואב גלנט: זה ברור לכולם שאם נניח 7,500 דירות עולות כל אחת מיליון שקל בממוצע, אז זה 7.5 מיליארד שקל להעביר אותן.

יואב גלנט: אבל אני רוצה לציין כמה דברים כדי שאנשים יבינו.

יואב גלנט: ראשית כל עוד הדירה נשארת כדירה של המדינה ומשתמש בה דייר בדיור הציבורי זה נכס של המדינה, כלומר המדינה העבירה מנכס שוטף, מה שנקרא בלשון חשבונאית, לנכס קבוע, לדירה שלה.

יואב גלנט: לצורך העניין היא רוצה למכור, היא מכניסה את הכסף בחזרה.

יואב גלנט: זה דבר אחד.

יואב גלנט: הדבר השני, חלק ניכר מהכסף לא מגיע מכסף תקציבי, כלומר הוא לא מופיע בתקציב המדינה, מאיפה הוא כן בא?

יואב גלנט: אחת, אמרתי, מהקרקע, 5% למחיר למשתכן בהיקף ניכר, הקרקע מממנת את זה.

יואב גלנט: הדבר השני, זכויות בנייה.

יואב גלנט: נניח אנחנו באים לקבלן שהוא לא קבלן של משרד הבינוי והשיכון, בשוק הפרטי, ואומרים לו 'עד עכשיו היה לך אישור לבנות במקום מסוים 100 דירות, אנחנו ניתן לך אישור לבנות 120 דירות, אבל תקצה לנו מתוך ה-120 עשר דירות לדיור הציבורי.

יואב גלנט: תמורת זה אנחנו ניתן לך את הזכות'.

יואב גלנט: זו יכולת של המדינה, אנחנו שולטים על התכנון.

יואב גלנט: הדבר השלישי, מיסוי.

יואב גלנט: באים לקבלן או לבנאי, אומרים לו 'תשמע, אנחנו נפרוס לך את תשלומי המיסוי, נשנה אותם וכן הלאה, בתנאי שאתה תיתן לנו 5% או 10% מהדירות לדיור ציבורי'.

יואב גלנט: כל מה שאני אומר אלה מודלים שהלכתי ולמדתי אותם בעולם.

יואב גלנט: זה קורה בברלין, זה קורה באמסטרדם, זה קורה במנהטן, לא באיזה מקומות חשוכים, זה קורה בכל העולם המודרני.

יואב גלנט: הכנסנו גם את הנושא הזה.

יואב גלנט: ואז למעשה, יש לך מקור נוסף, זה המקור התכנוני, המקור המיסויי ומקור הקרקע, וחוץ מזה כסף.

יואב גלנט: כל הדברים האלה שאתם תראו אותם, ביחד עם דברים נוספים, הם הבסיס לרעיון.

יואב גלנט: ודרך אגב, כשאתה עושה הקלה במס אתה לא רק מקל על מישהו בהכנסת כסף, אלא אתה גם מייצר איזה שהיא דינמיקה במשק שלא בטוח שהיא בכלל מזיקה אלא יכול להיות שהיא מועילה, כך שהשילוב הכולל יכול להביא לתוצאה מאוד טובה.

יואב גלנט: אני מבקש שבכמה דקות המנכ"ל יציג את עיקרי הדברים, אבל אני אומר לאנשים כאן בצורה מפורשת, התכנית הזאת הונחה על השולחן, הממשלה תאשר את קווי הבסיס על מנת לצאת בכיוון, השלב הבא יהיה תהליך המימוש, שהוא לא יהיה קל, כמו תמיד הוא תהליך ממושך, אבל אנחנו נעים על המסילה ומבחינתי הדבר החשוב ביותר, גם אם זה יהיה הממשלה הזאת וגם בממשלה שאחריה, כל תהליך שקשור לדיור ציבורי יהיה חייב להתייחס לתכנית הזאת ולשאול האם זה יותר טוב ממנה, או פחות טוב, האם משפרים, האם משנים.

יואב גלנט: זה הבסיס ומי שרוצה לרשום במקום 7,000 10,000 יכול גם לעשות את זה.

יואב גלנט: זה עניין של החלטה, ההחלטה היא לא משמעותית, אנחנו צריכים להבין שבן אדם צריך, חוץ ממזון ולבוש, גם בית, הוא לא יכול לגור ברחוב או לא בתנאים שקרובים לרחוב ואנחנו בעניין הזה פועלים ואני מקווה שנצליח.

יואב גלנט: עד כאן הדברים שלי.

יואב גלנט: בבקשה, חגי.

דב חנין: תודה רבה.

חגי רזניק: אז קודם כל אני באמת מודה לשר הבינוי והשיכון שבאמת יש לי את הזכות לעבוד תחתיו ושהוא שם תכנית באמת באומץ לב ציבורי יוצא דופן ואני שמעתי, כפי שהוא עדכן, ששר האוצר אמר שהוא יתמוך בתכנית, אני מקווה שאכן זה כך ואני מקווה שהממשלה תאשר את הדבר הזה.

חגי רזניק: אני אציג את העניין המקצועי, אני גם מנכ"ל ואני אמור להתייחס למקצועי, אבל אני לא מתאפק להגיד תודה לפעילוֹת, בעיקר פעילות, ופעילי הדיור הציבורי, כי אני חושב שהמאבק הזה של הדיור הציבורי הוא מאבק שאתם יצרתם תודעה במדינת ישראל שלא הייתה קיימת.

חגי רזניק: אתם לא שקופים ואני חושב שעל הדבר הזה אנחנו צריכים להודות לכם.

קריאה: אני רוצה לשאול, אני לא יודעת אם בתכנית של השר אנשים בדיור הציבורי שגרים 30 ו-40 שנה והיום הם בני 70, מדוע הם לא יכולים לרכוש את הדירות?

חגי רזניק: אני אתייחס לזה בסוף דבריי.

חגי רזניק: (מצגת).

חגי רזניק: אז באמת, כמו שאמר השר, הוא הוביל שורה של שינויים שלא היו עד היום.

חגי רזניק: נמשיך הלאה, נראה את הטבלה.

חגי רזניק: אז באמת, אם נתייחס לדברים, כמו שהשר הציג הוא כבר הנחה ולמעשה אנחנו גייסנו והבאנו מיליארד שקל מתוך הלוואה ארוכת טווח, גייסנו דרך הציבור מיליארד שקל וכבר רכשנו דירות.

חגי רזניק: כחלק מהתכנית, והשר התייחס לזה, אנחנו נגייס מיליארד שקל נוספים על מנת לקנות עוד כ-800 דירות, וזה מהלך שהוא מהלך נוסף שיכול לטפל במלאי המיידי.

חגי רזניק: בנוסף לזה כשמדברים על אמצעים תקציביים כאלה ואחרים ומבקשים ביטוי תקציבי, אז יש תכנית של מה שנקרא מקור שהוא חוץ תקציבי.

חגי רזניק: השר מינה אותי בזמנו להיות חבר בקרן שקוראים לה הקרן לשטחים פתוחים וחלק מהכנסות רמ"י, רשות מקרקעי ישראל, על פי קריטריונים, עשינו דברים חשובים בקרן הזאת, הקימו מדשאות, הקימו מגלשות, זה דבר חשוב, אבל יותר חשוב, או לא פחות חשוב, זה להקים דיור ציבורי ולכן חלק מההצעה שהשר מביא פה זה הקמת מנגנון כזה שבמסגרת הזאת מאות של דירות יירכשו מדי שנה.

חגי רזניק: אנחנו אומרים פה 700, זה בהחלט יעד ריאלי.

חגי רזניק: אנחנו רוצים להדגיש פה שהכנסות רמ"י מקרקע עלו משמונה מיליארד ל-15 מיליארד שקל.

חגי רזניק: אנחנו לא הלכנו לשנת מקסימום, הלכנו לשנה ממוצע, של שמונה מיליארד, זה עוד 700 דירות.

חגי רזניק: עכשיו אני רוצה להגיד לכם עוד משהו שאתם מכירים אותו.

חגי רזניק: מי שממתין לדיור ציבורי, וממשלות ישראל לדורותיהן לא דאגו לפתרון, ואם התכנית הזאת לא תיושם גם לא ידאגו קדימה, הוא קיבל מאותה ממשלה, מאותו אוצר המדינה, כל שנה סיוע קבוע בשכר דירה שהוא סיוע מקסימלי, בדרך כלל מעל 3,000 שקל עד 3,900 שקל.

חגי רזניק: אין שום סיבה, ואמר את זה השר וכתב בתכנית, שלא ניקח את הכסף הזה וגם אותו נהוון, להוון להווה, להיום, וכמו שעשינו עם המיליארד שקל, נקנה בכסף הזה דירה עם השלמות מסוימות שאנחנו יודעים לעשות אותן ואפילו בסופו של דבר הדירות יוכלו לעבור לבעלות הדיירים, כמו שאת אמרת.

חגי רזניק: הדבר הזה בהחלט יכול להיות מקור לעוד 1,000 דירות נוספות בשנה.

יואב גלנט: למי שלא עוקב אחרי הכול, אני אסייע למנכ"ל, העסק הוא די פשוט.

יואב גלנט: במקום שהשכירות תשמש לתת אותה למשכיר היא תהפוך להיות משכנתא.

יואב גלנט: באופן כללי, זה הסיפור.

יואב גלנט: אם נניח שמישהו מסתייע ב-2,000 שקל ומביא עוד 2,000 שקל, אז הוא שוכר ב-4,000, בשנה זה 50,000, ב-20 שנה זה מיליון.

יואב גלנט: אם אתה מביא את זה להיוון בהיום אתה יכול לקבל על זה 700,000 שקל בבנק.

יואב גלנט: אתה לוקח 700,000, לא חשוב, עושה עוד קצת סיוע מהמשרד, קונה דירה וכל חודש המדינה והמתגורר, השוכר, מחזירים לאיש או לחברה את הכסף ואז הכסף הולך לאן שצריך והדירה נשארת ברשותו של מי ששכר אותה, מי שקיבל אותה מהמדינה.

חגי רזניק: אז באמת תודה לשר על ההבהרה.

חגי רזניק: אני רוצה להגיד לכם עוד משהו שאין לו היבט תקציבי והוא יכול לייצר כל שנה דירות לדיירי דיור ציבורי.

חגי רזניק: המדינה נותנת זכויות תכנוניות, אין שום בעיה למדינה, וכמו שהשר אמר הדבר הזה קורה בכל העולם, אין שום סיבה שהמדינה לא תעניק זכויות תכנוניות ותוותר על ערכים תכנוניים מול נתינה של ערכים חברתיים כמו דיור ציבורי.

חגי רזניק: ולכן, וזה יעד בהחלט ריאלי, במסגרת הקצאות תכנוניות, גם ברמת המבנה הבודד וגם ברמת התב"ע, התכנית הכוללת, לתת זכויות ליזמים ולקבלנים לבנות ולהפריש לדיור ציבורי.

חגי רזניק: אותו הדבר גם בהקלות של מיסוי.

חגי רזניק: הפתרון הזה נותן 4,000 דירות בשנה, 2,000 מתכנוני ו-2,000 ממיסויי, ולקחנו יעדים שהם ריאליים, בהתאם לעתודות התכנון וגם אפילו עשינו לזה עוד פילטר, על עתודות התכנון, על התחלות בנייה שיוצאות מעתודות התכנון.

חגי רזניק: זאת אומרת פה הלכנו על היעדים הריאליים ביותר.

חגי רזניק: והדבר האחרון והמשלים, היו כבר החלטות, היו החלטות ממשלה והיו החלטות מועצה, הוביל השר, שבמסגרת ההטבות שכבר ניתנות במחיר למשתכן יועמסו עד 5% לדיירי דיור ציבורי ולנכים.

חגי רזניק: במסגרת הזאת בסופו של דבר סוכם על מכרזים במקומות מסוימים שבאמת המכרז יכול להכיל את זה, זאת אומרת האתר יכול לשאת את זה כלכלית.

חגי רזניק: אנחנו עומדים על המשמר ודואגים שהדבר הזה יבוצע, וכשזה לא יבוצע אנחנו דואגים שהמכרז ייעצר והנה, מכרז ראשון בבאר יעקב, המכרז הזה נעצר ועכשיו שולבו בו 40 דירות לדיור הציבורי.

חגי רזניק: ופה מציע השר, בתכנית שלו, להגדיל את המימוש של תכנית שהיא כבר מתקיימת וניתנות הנחות לקרקע כך שייבנו דירות דיור ציבורי.

חגי רזניק: זאת התכנית, התכנית הזאת היא ריאלית, היא מציבה חזון אמיתי, אבל זה לא הכול.

חגי רזניק: אמר השר, אנחנו לא נעסוק רק בהגדלת המלאי, למרות שזה הדבר שהוא בראש ובראשונה החשוב, להקטין תופעות של ניצול ולהקטין תופעות של תלות במערכת ולהקטין את המצב האבסורדי הזה של החברה החלשה בישראל, בסופו של דבר חלק מהקריטריונים הם קריטריונים אכזריים, אם דיבר השר על 160,000 מסתייעים בשכר דירה, חלקם צריכים לעבור לצד של הזכאים או לכל הפחות לעבור לסיוע בשכר דירה מקסימלי.

חגי רזניק: ולכן ההצעה הזאת שהניח השר על שולחן הממשלה תעסוק גם בבדיקה, או של שינוי הקריטריונים, או של הגדלת הסיוע, לציבורים כמו נשים חד הוריות, שבהכרח ברח מהן גבר ולא משלם מזונות והן מקבלות את אותם המזונות מביטוח לאומי, אבל לא מכירים להם בזה כהבטחת הכנסה, אז לתת לזה ביטוי.

חגי רזניק: ופגוע נפש, שאני לא יודע, אני מעריך שחלקכם מכירים מה זה חיים לצד פגוע נפש, אבל פגוע נפש שהוא 100% פגוע נפש הוא כלוא בגופו לא פחות מפגוע גוף 100%, ולהכליל אותו פנימה, וגם אולי לבחון מנגנונים שלא ינציחו עוני, שאנשים, שגם אם הם לא נמצאים בהבטחת הכנסה, אבל באלמנטים כאלה או אחרים הצליחו לשפר את מעמדם, יוכלו להיכנס לתוך המעגל הזה.

דב חנין: ושלא יאסרו עליהם ללכת לעבוד.

חגי רזניק: ושלא יאסרו עליהם ללכת לעבוד ובנוסף, וזה הדבר - - -

חגית סיגאוי: ומספר הילדים, שלושה ילדים צריך.

חגי רזניק: בחינת הקריטריונים שם מוכלל, חגית.

חגית סיגאוי: - - - גם זה לא קורה.

חגי רזניק: חגית, זה אמרת לנו ואנחנו בוחנים קריטריונים.

דב חנין: חגי, תודה רבה.

חגי רזניק: היבט אחרון שהתכנית עוסקת בו, היא גם קובעת סטנדרט שהוא סטנדרט אמיתי ונכון לשיפוץ ולרמת תחזוקה סדירה בדיור הציבורי.

דב חנין: אני רוצה לתת את רשות הדיבור לחברת הכנסת אורלי לוי אבקסיס.

דב חנין: כולכם מכירות ומכירים אותה והיא שותפתי, יוזמת היום הזה של הדיור הציבורי בכנסת, הרבה שנים.

דב חנין: תמיד חשוב לשמוע אותה בנושא הזה וגם בנושאים אחרים, אז לעונג לי לתת לך, אורלי, את רשות הדיבור.

אורלי לוי אבקסיס: תודה רבה לך.

אורלי לוי אבקסיס: האמת, אין משהו סימבולי מזה שאתה יושב היום ומנהל את ועדת הכלכלה, שותפי לדרך עוד משנים אחורנית.

אורלי לוי אבקסיס: לא יכולתי לבחור לי פרטנר טוב יותר, ראוי ועיקש.

אורלי לוי אבקסיס: אז נכון, בנושאים מסוימים אנחנו חלוקים, אבל בנושאים שבהם אנחנו מסכימים אנחנו יודעים לשתף פעולה בצורה הטובה ביותר בשביל הציבור.

אורלי לוי אבקסיס: יצאתי לדרך בכל מה שנוגע לנושא של הדיור הציבורי, שזה היה אחד הנושאים הראשונים שבהם התעסקתי, אני זו שיזמתי את אותו מחקר שבדק מה קרה, מה התמורות בדיור הציבורי, לאן הלך הכסף, איפה הכסף ולהעלות את הנושא הזה לסדר היום.

אורלי לוי אבקסיס: היה לא פשוט.

אורלי לוי אבקסיס: כשאני נכנסתי לכנסת ואמרתי שאני רוצה להתעסק גם בדיור ציבורי אמר לי אחד הכתבים הפוליטיים, 'את עושה את טעות חייך, שום דבר לא יזוז שם, הציבור, לא מעניין אותו, העיתונאים, לא מעניין אותם, האנשים האלה הם גם לא כוח אלקטורלי ולכן הם גם לא יצביעו ולכן אין שום סיבה הגיונית שתלכי לעסוק בדברים האלה, לכי תתעסקי באירן'.

אורלי לוי אבקסיס: תקשיבו, גם ילדים בסיכון, אמר לי מי שהיה בעבר שותפי גם לסיעה, 'אני לא מבין את האובססיה שלך, ילדים בסיכון הם לא כוח אלקטורלי, הם לא מצביעים וההורים שלהם, לא אכפת להם'.

אורלי לוי אבקסיס: תגידו, המחשבה הפוליטית הזו היא מקוממת, היא אכזרית ולכן לא מביאה לשינוי.

אורלי לוי אבקסיס: אני שמחה שיש לנו פרטנר אמיתי במשרד השיכון.

אורלי לוי אבקסיס: שני פרטנרים, אפשר להגיד שלושה, גם השר, גם סגן השר וגם המנכ"ל, שהלב שלהם במקום הנכון, הראייה שלהם ו - - - תראו, כשמדברים לפעמים על גנרלים אז אומרים שיש להם אומץ לב בקרב, במלחמה, אבל בפוליטיקה הם לא יודעים להיות אמיצים.

יואב גלנט: חלק אין גם בקרב.

אורלי לוי אבקסיס: אמר האלוף גלנט.

אורלי לוי אבקסיס: אבל בזירה הפוליטית הם לא יודעים להתנהל, אין להם אומץ והם בסופו של דבר גם לא משאירים חותם.

אורלי לוי אבקסיס: אני חייבת לומר שהמפגש הראשון שלי עם שר השיכון יואב גלנט היה מלא בחששות מבחינתי, כי כשאני נכנסתי אמרתי מה לאלוף לשעבר ולדיור ציבורי, כאילו איך נצליח לרתום אותו לסיפור הזה?

אורלי לוי אבקסיס: הוא גם לא בא מתוך המקום הזה, ואני זוכרת שאחרי השיחה בינינו, לא יודעת אם הצלחתי לשכנע אותך או אם הנושא הזה היה מספיק מעניין אותך, אבל גיליתי שיש פרטנר אמיתי והפרטנר הזה גילה אומץ לב גם בזירה הפוליטית.

אורלי לוי אבקסיס: תראו, לצערי הרב יותר מדי פעמים שרי שיכון, הם רצו לקרוא לעצמם שרי בינוי, כי שיכון לא עניין אותם, האנשים לא מעניינים, כאילו זו חברה קבלנית, לא הציגו תכנית ארוכת טווח לפתרון המשבר של הדיור הציבורי וכדי לעשות את הדבר הזה היה צריך פשוט לקבל החלטה.

אורלי לוי אבקסיס: זה לא עניין תקציבי, זה לא עניין כלכלי, כי כשרוצים משהו מוצאים את הכסף, מוצאים את המקורות, זה היה עניין של אג'נדה.

אורלי לוי אבקסיס: ואני חייבת לומר שבכל הנושא של הפתרונות לדיור הציבורי אז בחלק מהמקרים הצלחנו לדאוג לכך שמשרד השיכון לא רק שישים את ליבו, את הקשב שלו, אלא הצליח להוציא לימונדה מהלימון.

אורלי לוי אבקסיס: לא היו להם הרבה תקציבים בתוך המשרד, מה גם שחלק מהתקציבים יצאו מהמשרד ועברו לקבינט הדיור ובמעט שהיה להם עשו את המקסימום שיכלו לעשות.

אורלי לוי אבקסיס: לצערי הרב היה שקט ארוך מדי מצד שר האוצר הכביכול חברתי שלנו - - -

קריאה: איפה הוא?

אורלי לוי אבקסיס: וכשאני דיברתי על דיור ציבורי פעם אחר פעם אחר פעם, לא מצאתי אוזן קשבת, או כן קיבלתי סימפטיה אמיתית, כי זה בן אדם שבא מאולגה ומכיר את הדיירים של הדיור הציבורי, אני עובדת לפי תוצאות, משרד האוצר לא עשה דבר וחצי דבר כדי לקדם את נושא הדיור הציבורי במשמרת הזו וזו הייתה אכזבה גדולה ביותר.

אורלי לוי אבקסיס: זה לא שמשרד השיכון לא ניסה, זה לא שמשרד השיכון לא הציע, וההחלטה האמיצה של שר השיכון וסגנו להציג תכנית ארוכת טווח, לא בשיתוף משרד האוצר, ולהגיש אותה הן לתקשורת והן להחלטת ממשלה הביאה לכך שביום הזה מהרגע שזה הוצג עד עכשיו היה שקט תעשייתי ממשרד האוצר.

אורלי לוי אבקסיס: ביום הזה, שזה יום שלכם, דיירות ודיירי הדיור הציבורי, זה מאבק שנשאתם אותו על גבכם יום אחר יום, כי אנחנו עושים פה פעילות סיזיפית בכנסת, אנחנו מטפלים באופן שוטף, וחגי יודע כמה מקרים אנחנו מעבירים להם, הפכנו להיות משרד הרווחה, המשרד הקטן שלי, של כל הנושא של הדיור הציבורי.

אורלי לוי אבקסיס: כל פעולה וכל דבר שנדרש משרד השיכון עשה במעט שיכול היה לעשות.

אורלי לוי אבקסיס: אני מודה לו על כך, אבל לולא האומץ הפוליטי של השר גלנט, שכולנו יודעים שכנראה עבר איזה שהוא חתול שחור, גם אם רוצים להגיד וגם אם לא, עזבו, אני לא פוליטיקלי קורקט, זה לא הטיפוס, הפך להיות כזה שאולי גרם לכך ששר האוצר לא רצה למהר לאמץ את התכנית.

אורלי לוי אבקסיס: זה שהצלחנו לשמור את הסיפור על זה בלב ליבה של התקשורת, של הדיון הציבורי, הביא לכך שאי אפשר יהיה להתעלם מזה.

אורלי לוי אבקסיס: למה אתמול שר האוצר לא הודיע שהוא תומך?

אורלי לוי אבקסיס: למה שלשום הוא לא הודיע שהוא תומך?

אורלי לוי אבקסיס: למה ביום הדיור הציבורי פתאום אנחנו מתבשרים שהוא תומך - - -

קריאה: למה כחלון לא כאן?

אורלי לוי אבקסיס: זאת אומרת שהלחץ שלנו, שההתמדה שלנו, שהסיפורים האישיים שלכם, שהם מזעזעים, כי לא צריך להיות גאון כדי להבין, מספיק להסתכל על דוחות הסיוע לנפגעות ונפגעי תקיפה מינית שמוכיחים באופן חד משמעי, ככל שהאישה מוחלשת יותר היא בסכנה גדולה יותר להטרדות מיניות.

אורלי לוי אבקסיס: אנחנו ראינו את זה היום בתערוכה ואחרי כל אישה שנחשפה ונשים אמיצות ביותר יש עשרות נשים שלא נחשפו, אני מכירה את חלקן הגדול וזה רק מעט מאוד, אבל הסיפור הזה הוא סיפור של כשל חברתי.

אורלי לוי אבקסיס: אנחנו ניסינו לתקן, גם על ידי תקנות וגם על ידי הוראות וגם על ידי חוק השקיפות, שביחד עם דב חנין באמת באמת, שהןא גם ד"ר למשפטים, כמה שניסו, שני משפטנים פה ניסו לסבן אותנו, משפטנים ממשרד המשפטים, שתסלחו לי, אני אומרת לכם, משרד המשפטים שהיום מיושב עם מי שהוא מיושב הוא אנטי חברתי בעליל.

אורלי לוי אבקסיס: גם בהתחדשות עירונית כשניסינו להגן ביחד עם משרד השיכון על אותם דיירים שעוברים להתחדשות עירונית, המכשול הגדול שלנו היה מול משרד המשפטים.

קריאה: אנחנו מרגישים את זה בדיור הציבורי.

אורלי לוי אבקסיס: גם כאשר היועץ המשפטי של משרד השיכון הלך איתנו ונתן לנו את כל הגושפנקה נאלצנו להתמודד עם משרד המשפטים שאמר 'אני לא רוצה לתת להם זכויות' ו'למה להגדיל להם זכויות?

אורלי לוי אבקסיס: ' אז הצלחנו להכניס שם, באמת.

אורלי לוי אבקסיס: חגי, אתה זוכר את המאבקים?

אורלי לוי אבקסיס: וגלנט זוכר אותם כי הוא אמר לי 'אני מביא לך את זה' והצלחנו להביא לכך שגם בהתחדשות עירונית הזכויות נשמרות לבניין החדש.

אורלי לוי אבקסיס: גם כאשר מגדילים את הדירה הם לא צריכים לשלם יותר.

אורלי לוי אבקסיס: גם בקרן, שתאפשר אחר כך את השימוש של הוועד, איך לאפשר לאותם דיירים ולא שיהיו מוגלים מהבית שלהם, ויתרה מכך, והדבר החשוב ביותר, ואותו משרד המשפטים ניסה למנוע והצלחנו להעביר להם את זה על הראש, שהזכאות לקנות את הדירה הישנה במחיר הישן תהפוך להיות גם כלפי הדירה החדשה.

אורלי לוי אבקסיס: זאת הייתה בשורה מדהימה, אבל מה שלא יודעים זה שאנחנו המשכנו את השעון של הזכאות תוך כדי שהבניין נבנה, מה שאומר שדאגנו לזכויות האמיתיות.

אורלי לוי אבקסיס: אז אני רוצה להגיד לכם תודה, כי אם לא הייתם שם כנראה שיכולנו לצעוק הרבה, אבל לא היה עם מי לשתף פעולה.

אורלי לוי אבקסיס: זה שהחלטתם להביא את זה להצעת מחליטים בממשלה למרות שלא קיבלתם את תמיכת השר שלכם, שר האוצר של 'כולנו' וגם של הציבור כולו, הפך להיות מין מלחמת אגו שתשמעו, זה הזכיר לי את הגז, ולמה?

אורלי לוי אבקסיס: כי כשהגיע הנושא האמיתי בין האינטרס הציבורי לאינטרס של החבר של השר, הוא העדיף את האינטרס של החבר, ביקש ניגוד עניינים, 'אל תיתנו לי להחליט, אני לא רוצה להצביע על החבר שלי' כי מתווה הגז טוב לו.

אורלי לוי אבקסיס: במקרה עכשיו שהיה, זה היה כמעט האינטרס הציבורי לעומת האינטרס מול מי שלא בדיוק כבר חבר שלו בימים האחרונים, וגם זה כמעט הלך לכיוון האינטרסים האישיים לעומת האינטרסים הכלליים הציבוריים.

אורלי לוי אבקסיס: לפעמים השינוי הגדול הוא הזמן הנכון במקום נכון באישיות הנכונה, וחבר'ה, בפוליטיקה צריך אומץ לב, מי שלא יהיה לו אומץ לב לא יוכל לשנות.

אורלי לוי אבקסיס: למזלנו הגדול החברים בקואליציה הזו, שבחלקם לא מעניין אותם כל כך דיור ציבורי, אבל אלה שיושבים פה היום מעניין אותם דיור ציבורי.

אורלי לוי אבקסיס: אני יודעת, אחד מהם אני מכירה מבית, זה בדנ"א שלנו, גדלנו על זה, הבנו את זה, זה היה אחד הנושאים שבגינם נכנסנו לפוליטיקה.

אורלי לוי אבקסיס: כשאני מסתכלת על הילדים אלה, על חסרי קורת הגג, על אותו חייל שהלך לצבא לאיזה שהוא מבצע צבאי וצריך לחזור הביתה ואין לו בית לחזור אליו כי הוא עבר את גיל 18 ושני האחים הקטנים שלו לא מספקים או לא מספיקים בשביל להביא את הזכאות ונפסקת ההשתתפות בשכר דירה כי הזכאות פקעה בבת אחת, יש פה משהו שהיום אנחנו אנשי בשורה.

אורלי לוי אבקסיס: לא בגלל שמישהו רצה לתת לנו את הבשורה הזאת, בגלל האומץ שלכן, בנות, שלכם, הדיירים, של הילדים שלכם, מאבק של שנים שנושא פרי.

אורלי לוי אבקסיס: לקח לנו כמעט עשור.

אורלי לוי אבקסיס: אבל תקשיבו, אני עקרבית טבעית ואני עקשנית ואני גם יודעת להיות לוחמת ואני מרגישה שהמלחמה הזו השיגה משהו, סוף סוף הייתה תכנית ארוכת טווח ואני מאמינה שעל הפרטים עוד נשב ונדבר ונבדוק איך אפשר להגדיל ואיך יגיעו תקציבים.

אורלי לוי אבקסיס: אבל מי שניסה לצנן את המשקיעים בחוק דירה שלישית עשה הלכה למעשה העברה של שני מיליארד שקל מדי שנה לבעלי הדירות הפרטיות.

אורלי לוי אבקסיס: תגידו לי, מה זה?

אורלי לוי אבקסיס: זה אמירה פעם ככה, פעם ככה, כמו שהיה עם פרס בבחירות 80'?

אורלי לוי אבקסיס: פעם כן, פעם לא.

אורלי לוי אבקסיס: אנחנו צריכים לראות כוונות אמיתיות ויש פה כוונה אמיתית.

אורלי לוי אבקסיס: תכנית ארוכת טווח שבאה לתת פתרון אמיתי למה שיקרה בהמשך.

אורלי לוי אבקסיס: אני רוצה להסב את תשומת ליבכם לנושא של המחיר למשתכן.

אורלי לוי אבקסיס: הנושא של המחיר למשתכן יכול לפתור בעיות של אוכלוסיות מסוימות, בהחלט לא של האוכלוסיות האלה.

אורלי לוי אבקסיס: הובטח לנו על ידי אותו שר ש-5% מהמחיר למשתכן יהיו לדיור הציבורי.

אורלי לוי אבקסיס: אנחנו עוקבים, אנחנו לא מסתפקים בהצהרות.

אורלי לוי אבקסיס: לא קרה.

אורלי לוי אבקסיס: אני מקווה ומצפה ממך, אדוני השר, שתעקוב ותדאג שהדברים האלה אכן יקרו גם עכשיו.

אורלי לוי אבקסיס: אני קוראת על קבלנים ויזמים שנתקעים עם דירות כי המוגרלים, אלה שהוציאו אותם מהגרלות מפעל הפיס והעבירו אותם להגרלות משרד השיכון, או משרד האוצר במחיר למשתכן, לא רוצים פתאום, גילו שהדירות בפריפריה כנראה גם בשכירות לא יצליחו להחזיק את המחיר שלהן, נתקעו עם דירות.

אורלי לוי אבקסיס: למשל בעפולה אומרים 'אל תוציאו לנו יותר דירות, אנחנו לא מצליחים למכור את מה שיש'.

אורלי לוי אבקסיס: אני מבקשת מכם, תיקנו את הדירות האלה במחיר נמוך, תהפכו אותן לדירות של דיור ציבורי כבר עכשיו.

אורלי לוי אבקסיס: כל הדירות שלא יימצא להן קונה, אתם צריכים לרכוש אותן מהקבלנים ולהפוך אותם לדירות של דיור ציבורי כי יש משפחות שקורסות, יש משפחות שמפונות יום אחר יום בגלל שאין להם את ההשתתפות הנוספת.

אורלי לוי אבקסיס: יש משפחות שצריכות לעקור את הילדים שלהם מהמסגרת החינוכית שלהם ולהעביר אותם לבית ספר אחר כי הם לא מצאו דירה באזור.

אורלי לוי אבקסיס: יש נשים חד הוריות שמוטרדות פעם אחר פעם על ידי אותו בעל בית שאומר לה 'תשמעי, במקומך יש לי תור שלם בחוץ, את רוצה שאני אסדר לך את התריסים?

אורלי לוי אבקסיס: יש לזה מחיר'.

אורלי לוי אבקסיס: ואנחנו יצרנו את הקטסטרופה החברתית הזו במו ידינו, אנחנו כמדינה, ואת הקטסטרופה הזו צריך להפסיק ואני שמחה מאוד שאנחנו אנשי בשורה היום.

אורלי לוי אבקסיס: אני מחזקת את ידך, אדוני השר, ואני מקווה מאוד שאומץ הלב הזה ייתן לך גם המשך עשייה פורייה בהמשך כי אנחנו זקוקים לפוליטיקאים אמיצים ולא רק גנרלים אמיצים, כי בנושא החברתי אין לנו יותר מדי חיילים.

אורלי לוי אבקסיס: אני שמחה מאוד שהחייל הזה עושה עבודה נאמנה וגם מצליח.

אורלי לוי אבקסיס: אז תודה רבה, זה הישג שלכן ושלכם.

אורלי לוי אבקסיס: אנחנו נדאג שהנושא הזה, אם יאומץ על ידי הממשלה, יהפוך להיות הוראת חוק.

דב חנין: תודה רבה, אורלי.

קריאה: איפה ראש הממשלה?

קריאה: איפה שר האוצר?

דב חנין: לא, חברים, אנחנו נקיים פה דיון מסודר.

דב חנין: אני מבקש, יש לנו מעט מאוד זמן כי בשעה ארבע מתחילה המליאה והדיון הזה מסתיים לפי הוראת יושב ראש הכנסת ולכן כל מי שאני נותן לו רשות דיבור החל מהרגע הזה מתחיל את דבריו במשפט הכי חשוב ואחר כך אומר את הדברים הפחות חשובים וכל אחד מוגבל בשתי דקות כדי שכמה שיותר אנשים יוכלו לדבר.

דניאלה חרמון: תודה רבה.

דניאלה חרמון: קודם כל אני רוצה לומר תודה רבה לכם, חברי השדולה של הכנסת, שיש בכלל שדולה של הדיור הציבורי, לאורלי לוי ולדב חנין.

דניאלה חרמון: תודה רבה לחגי וליואב גלנט, שאתם מקשיבים לנו, אבל אני רוצה לומר משהו אחר.

דניאלה חרמון: אנחנו בכנסת ובכנסת יש כאן את נבחרי הציבור.

דניאלה חרמון: מישהו כאן התבלבל, אנחנו בחרנו בכם כדי שאתם תטפלו בבעיות שלנו, אם זה דיור, אם זה חינוך, אם זה תעסוקה, למה אני צריכה להגיע לפה וכולנו צריכים להגיע לפה ארבע שנים, שנה אחרי שנה, ועדה אחרי ועדה, ולהתחנן לפניכם לקורת גג?

דניאלה חרמון: תמכנו בכם, בחרנו בכם, תדאגו לנו.

דניאלה חרמון: מישהו כאן התבלבל.

דניאלה חרמון: אני לא רואה פה אף שר רווחה, אני לא רואה פה נציגים של הממשלה, אני לא רואה פה את ראש הממשלה.

דניאלה חרמון: אם היה מדובר באשתו עכשיו הוא היה מופיע כאן.

קריאה: ואיפה שר האוצר?

קריאה: אנחנו רוצים את כחלון, בבקשה.

דניאלה חרמון: מישהו כאן התבלבל, אנחנו תמכנו בכם, הבית הזה מייצג את אזרחי מדינת ישראל ואתם לא עובדים בשביל עצמכם, אתם מקבלים מאיתנו משכורת כדי לעבוד עבורנו.

אורלי לוי אבקסיס: למי את מפנה את זה, דניאלה?

אורלי לוי אבקסיס: לאלה שלא נמצאים פה.

דניאלה חרמון: לכל ה-120 חברי הכנסת, לכל ממשלת ישראל.

דניאלה חרמון: מחר גלנט לא יהיה, התכנית הזו תרד לטמיון.

אורלי לוי אבקסיס: בשביל זה צריך לעגן את זה בחוק, שאסור להפיל אותה.

דניאלה חרמון: יש לנו ילדים שעושים צבא, נהרגים בצבא ההגנה לישראל ואין להם קורת גג והם עובדים ומתפרנסים בכבוד ואין להם קורת גג.

דניאלה חרמון: למה אנחנו צריכים להתחנן על נפשנו?

דניאלה חרמון: מה עשינו רע?

דניאלה חרמון: אנחנו באים מדימונה וקרית שמונה ואילת ותל אביב, אנחנו חד הוריות, אנחנו אלמנים, אנחנו קשישים.

קריאה: ונכים.

דניאלה חרמון: ומגיע לנו לחיות בכבוד.

דניאלה חרמון: אני אומרת כאן לכולכם, עוד חצי שנה הממשלה הזו תיפול, אל תתמכו באף מפלגה שלא תתמוך בדיור ציבורי.

דניאלה חרמון: אל תתמכו באף מפלגה שלא תתמוך בדיור ציבורי, כי ראשי הערים לא רוצים דיור ציבורי, דיור ציבורי נחשב לעוני.

דניאלה חרמון: חיים ביבס היה צריך להיות כאן, ראשי הערים היו צריכים להיות כאן ולתמוך במאבק שלנו.

דניאלה חרמון: הם לא עושים לנו טובה.

דב חנין: תודה, דניאלה.

דב חנין: חברים, אנחנו בדיון של ועדה, אני מבקש מהאנשים לעזור לנו לקיים את הדיון בצורה מסודרת.

דב חנין: יש הרבה אנשים שרוצים לדבר, בואו נקשיב להם ונשמור על שקט.

מיטל כהן: מה שלי יש להגיד קודם כל זה איפה ילד הדיור הציבורי החברתי, זה ממש מאוד מעניין אותי.

מיטל כהן: מישהו יכול לענות על זה?

מיטל כהן: למה שר האוצר לא פה?

מיטל כהן: שר האוצר שגדל בתוך דיור ציבורי מפקיר את הדיור הציבורי, תגידו לי, זה לא חרפה?

מיטל כהן: זה לא בושה?

קריאה: זה בושה.

קריאה: מיטל, על זה נאמר, השבע לעולם לא יבין את הרעב.

קריאה: כחלון - - -

מיטל כהן: הוא גר בדיור ציבורי, איפה הוא?

מיטל כהן: הוא גדל בדיור ציבורי.

מיטל כהן: איפה הוא?

מיטל כהן: אנחנו שקופים בעיניו?

דב חנין: מיטל, תודה רבה.

מיטל כהן: הוא שכח מאיפה הוא בא?

דב חנין: אורנה פרץ, בבקשה.

דב חנין: לא נמצאת איתנו.

דב חנין: ריקי כהן בן לולו.

דב חנין: בבקשה, ריקי.

ריקי כהן בן לולו: אז קודם כל רציתי להגיד שכל הקרדיט מגיע לנאבקות, ללוחמות של הדיור הציבורי שלא נחות לרגע.

ריקי כהן בן לולו: (מחיאות כפיים).

דב חנין: חברים, חברות.

ריקי כהן בן לולו: שלא נחות לרגע.

דב חנין: ריקי, בבקשה.

דב חנין: סליחה.

דב חנין: חברות, קודם כל באמת מגיעות לכן מחיאות כפיים, אם הייתי יכול הייתי בעצמי מוחא כפיים.

דב חנין: אנחנו בוועדה של הכנסת - - -

אורלי לוי אבקסיס: בוא נמחא להם, חד פעמי.

דב חנין: בסוף הדיון.

דב חנין: חברים, חברות, אנחנו בוועדה של הכנסת ואנחנו נתנהל כמו ועדה לכל דבר ועניין עם החלטות בסוף הדיון שלנו, שזה הדבר הכי חשוב ולכן נקיים את זה בצורה מסודרת.

דב חנין: ריקי, בבקשה.

ריקי כהן בן לולו: אני רוצה להמשיך ולהגיד למרות שכל הכבוד, מחיאות הכפיים עוד מוקדמות.

ריקי כהן בן לולו: כרגע יש תכנית על הנייר, אנחנו רגילים שבמדינה הזאת ועדות שהן חשובות ותכניות שהן חשובות נשארות בתכנית מגרה, וגם אם יש לנו ביקורות על התכנית יש סוף סוף תכנית שממנה אפשר לתקן ואפשר להוסיף עליה.

ריקי כהן בן לולו: אני אומרת יותר מזה, המאבק לא נגמר, הוא רק מתחיל, המאבק מתחיל.

ריקי כהן בן לולו: כל מה שעשינו עד עכשיו זה היה כדי שתהיה איזה שהיא אמירה, איזה שהיא תכנית, איזה שהוא משהו, אנחנו כרגע נמצאים ברמה שיש נייר.

ריקי כהן בן לולו: בעצם אין עדיין שום דבר ואנחנו נצטרך להמשיך להילחם כדי שהדברים שאנחנו דורשים יהיו בפועל ובסופו של דבר יתורגמו לדירות שאנשים אמורים להיכנס לתוכן.

ריקי כהן בן לולו: זאת אומרת, מחיאות הכפיים, אני מציעה לשמור את הכוח הזה למאבק בשטח שאנחנו צריכים ללכת ולעשות אותו.

דב חנין: תודה לך, ריקי.

דב חנין: חגית סיגאוי.

דב חנין: אנא, תפסי מקום ליד השולחן, בינתיים אני נותן את רשות הדיבור לירון הופמן דישון ממרכז אדווה, ותודה על המחקר החשוב של מרכז אדווה והנתונים באמת החשובים והמחכימים שהבאתם בפנינו על הדיור הציבורי.

דב חנין: בינתיים חגית, בבקשה.

חגית סיגאוי: באמת יפה ונחמד ומגניב, מהבוקר שהתחלנו את היום הזה אנחנו שומעים רק על התכנית שלך, באמת כל הכבוד שיש תכנית, אבל מבחינתי, ואני חושבת שזה צריך להיות מבחינת כל המאבק, התכנית הזאת זה דף.

חגית סיגאוי: כמו שפה הדף לבן וריק, כך התכנית הזאת כרגע.

חגית סיגאוי: מבחינתנו כל עוד זה לא יעבור את האוצר, מה ששלוש שנים לקח לממשלה הזאת בכלל להביא דף עמדה.

חגית סיגאוי: מי יודע עוד כמה זמן תחזיק הממשלה הזאת, גג שנה, תכניות נבנות ונעשות שנים, בשנה לא תצליחו להשיג את מה שמפרסמים עכשיו.

חגית סיגאוי: זה לא יקרה.

אורלי לוי אבקסיס: לכן צריך חקיקה.

חגית סיגאוי: קודם כל שהאוצר יכיר בזה.

חגית סיגאוי: זה לא מספיק לנו שאתה אומר שהגישו את זה היום והוא אמר שהוא תומך, יש הרבה דברים שכחלון אומר שהוא תומך וזה סתם דיבורים.

חגית סיגאוי: מה עם חוק?

חגית סיגאוי: למה אין לזה חוק?

חגית סיגאוי: הרי אתה באמת שר השיכון הכי חברתי שהיה בעשור הזה, אבל תגיד לי מה זה ייתן לי שמחר אתה מסיים את כהונתך, מה אני אגיד לבן שלי?

חגית סיגאוי: 'סליחה, גלנט סיים את תפקידו, עכשיו מתחילים מלחמה חדשה לשר חדש'?

חגית סיגאוי: מה אני אגיד לבן שלי?

חגית סיגאוי: 'סליחה שחגי היה צריך לסיים את תפקידו.

חגית סיגאוי: נהנינו ממנו, באמת נהנינו והיינו שמחים גם ליהנות, אבל פה זה נגמר'.

חגית סיגאוי: מה אנחנו אמורים לעשות?

חגית סיגאוי: איפה חוק?

דב חנין: תודה, חגית.

דב חנין: ירון, בבקשה.

ירון הופמן דישון: תודה, חבר הכנסת דב חנין.

ירון הופמן דישון: אני אמרתי גם בוועדה קודמת, תודה רבה לכל מי שנמצאות כאן ומובילות את המאבק.

דב חנין: חברות, אני רק מבקש מאוד לשמור על השקט, יש פה המון אנשים ותודה לסדרנים של הכנסת שאפשרו לכולם להיכנס, אבל אנא שמרו על השקט.

דב חנין: בבקשה, ירון.

ירון הופמן דישון: ותודה גם לכם, לשדולת הדיור ולשר השיכון.

ירון הופמן דישון: שתי הערות קצרות.

ירון הופמן דישון: התכנית הזאת בסך הכול יש בה אלמנטים חיוביים, היא באמת, כמו שנאמר קודם, התכנית הראשונה שמציבה יעד ארוך טווח של מספר משמעותי של דירות דיור ציבורי.

ירון הופמן דישון: מה שאין בה באופן מאוד בולט זה קריאה לכסף, לבנייה תקציבית.

ירון הופמן דישון: אני מבין שזה ככל הנראה המגבלות של משרד השיכון שפועל ללא אישור ממשלה או בלי תמיכה של אוצר ומנסה נאמר להחליק תכנית, והלוואי שתצליח, אבל אני אומר לכולם, ממשלה שמחליטה לקחת את נושא הדיור ולהפוך אותו ליעד לאומי ממשלתי שמהכסף, כמו ששמים בנושאים אחרים, וזה באופן בולט לא נמצא כאן.

ירון הופמן דישון: ודבר אחד אחרון, דיור ציבורי בהיקף רחב שתכנית כזאת היא רק טיפה בדרך להשגה שלו הוא פתרון לא רק למשפחות עם קשיים כלכליים שבעצם במידה מסוימת הם שנמצאים פה ומייצגים, דיור ציבורי בהיקף רחב הוא פתרון לכל הציבור, למעמד ביניים, משמש לפתרון של משבר הדיור ולכן כל הכפיים שהיו פה הן לא רק למי שנמצא פה, שפותרים ונאבקים על הפתרון שלהם, אלא נאבקים על הפתרון של משבר הדיור לכלל הציבור בישראל.

ירון הופמן דישון: הכפיים, לכן, הן משמעותיות באופן מיוחד.

אורלי לוי אבקסיס: נכון.

דב חנין: תודה לך, אדוני.

דב חנין: מיכה רחמן, בבקשה.

דב חנין: אחריו תדבר לילה שוורץ.

מיכה רחמן: אני רציתי להצטרף לקו של החוק ושל הבנייה התקציבית.

מיכה רחמן: בכל מדינה מסודרת שיש דיור ציבורי בקנה מידה גדול הוא מוסדר בחוק, בחוק מיוחד וברגולציה ואז זה נשאר ליותר ימים ואז גם יש תקציב שמדי שנה מוקצב לזה.

מיכה רחמן: בנוסף, גם בנייה של 7,200 דירות זה מספר קטן, גם לנוכח המספרים שהביאו כאן, של - - - משפחות ויתווספו לזה, זאת אומרת שזה לא יפתור את המחסור ולכן כל הכבוד לתכנית הזאת, זו התחלה מצוינת, אבל ממנה צריך ללכת לחוק עם בנייה של 10,000 או יותר דירות בשנה ולחדש דיור ציבורי שהוא במסגרת חוק ובנייה תקציבית, וכמו שאמר ירון, גם למעמד הבינוני.

דב חנין: תודה לך.

דב חנין: לילה שוורץ, בבקשה.

דב חנין: אחריה אביטל בגין.

לילה שוורץ: כן, תודה רבה לכם.

לילה שוורץ: שמי לילה שוורץ, אני פעילה חברתית ואמנית מוכרת ואני חיה בדיור הציבורי שמונה שנים ברמת אביב הירוקה.

לילה שוורץ: אתם בטח חושבים שזכיתי בגדול וזה נכון, אני כל בוקר מודה לחברה בישראל שנתנה לי את האפשרות הזו.

לילה שוורץ: הדיור הציבורי הזה חלילה לא נבנה על ידי מדינת ישראל, אלא נתרם כתרומה על ידי תורם קנדי פרטי.

לילה שוורץ: השר יואב גלנט מאוד מעוניין, אני קוראת בעיתונות, לעבוד עם רון חולדאי, שבדרך כלל קורא לאנשים מהשכונות פולשים, ככה הוא מגדיר אותנו.

לילה שוורץ: בכל אופן אני אספר לכם מה עובר עלינו ברמת אביב -2018.

לילה שוורץ: כל בוקר אנחנו קמים להפתעה חדשה.

לילה שוורץ: בוקר אחד חולדה מתה בכניסה לבית, בוקר שני צואה של בעלי חיים בכניסה לבית, חברת עמידר שולחת עבריינים שיאיימו עלינו וסוג האיומים, ולפי דעתי יואב גלנט מכיר את הסיפורים האלה כי כתבתי לו לכנסת אפילו, הוא חלק מהאנשים שאני מתכתבת איתם.

לילה שוורץ: אלה הם האיומים מדי יום, ובמיוחד על האזרחים הוותיקים, 'תכיני טופס 17, אני אדאג שתגיעי לבית חולים', 'אני אדאג לגרש אותך מהדירה', 'חכי חכי אני אתפוס אותך לבד' ועוד מיני - - -

דב חנין: גברתי, הדברים שגברתי אומרת הם עבירה פלילית, אני מציע לך לא רק לפנות לשר גלנט, אלא לפנות למשטרה.

לילה שוורץ: יותר מ-100 תלונות הוגשו למשטרת ישראל.

דב חנין: ולא טופלו?

לילה שוורץ: וגם השר לבטחון פנים יודע על כך והחשד הוא שהמשטרה מגנה על פוליטיקאים או אני לא יודעת איך להגדיר את זה ולא על אזרחי מדינת ישראל.

לילה שוורץ: היום אין מי שיגן עלינו, מאכרים שולטים ברכוש הכי יקר של מדינת ישראל.

לילה שוורץ: תודה על ההזדמנות.

דב חנין: תודה לך, גברתי.

דב חנין: גברת אביטל בגין, מהסיוע המשפטי.

דב חנין: עורכת הדין, צריך לומר.

אביטל בגין: אנחנו הנחנו בפני הוועדה נייר כנייר המשך לשנה שעברה שמציג גם את התנועה קדימה וגם את הדברים שצריכים עוד טיפול.

אביטל בגין: אני רוצה להתחיל בתודה למשרד השיכון, באמת חגי ורונן פתחו את הדלת לסיוע המשפטי בשביל לשמוע את כל הביקורת ולנסות למצוא יחד פתרונות למגוון של מצבים מאוד קשים.

אביטל בגין: אני רוצה פה להגיד מה שכבר עלה.

אביטל בגין: מתוך כל הנושאים שאנחנו הצגנו בנייר חוזר ונשמע פה הצורך בחקיקה.

אביטל בגין: צריך לזכור שהחקיקה היא לא רק לגבי לב הדברים, שזה הגדלת המלאי ושינוי הקריטריונים, אלא קודם כל ההכרה המוכרזת בזכות לדיור בכבוד שצריכה להופיע עלי חוק במדינת ישראל ואחריה את כל הפרטים הקטנים יותר והקטנים פחות, שמאפשרים לנהל את התהליך הזה באופן תקין ונכון, איך הוועדות פועלות, מה התפקיד של החברות המשכנות מול מה התפקיד של משרד השיכון, מה צריך לעשות כל דייר.

אביטל בגין: כל הדברים האלה נוספים לשאלת מבחני הזכאות שהתנופה הגדולה שיש עכשיו היא נהדרת וצריך לשמור אותה, שהיא לא תהיה תנודתית לפי הממשלה וההרכב שלה והיכולות של כל שר ושל כל בעל תפקיד.

קריאה: יש לי רגע משהו.

קריאה: נכנס ראש המטה של כחלון, אתה מוכן להגיד - - -

דב חנין: סליחה, לא, לא, לא.

דב חנין: אני לא מסכים.

אורלי לוי אבקסיס: לא, זה לא לעניין.

אורלי לוי אבקסיס: זה לא תורם.

קריאה: אבל שיגיד לנו מה - - -

דב חנין: חברים, סליחה.

דב חנין: קודם כל טוב מאוד שנציגי - - -

אורלי לוי אבקסיס: נדב, אתה מוזמן לשבת לידנו.

דב חנין: נדב, אתה מוזמן לשבת ליד השולחן ואנחנו מאוד שמחים שאתה איתנו.

אורלי לוי אבקסיס: רק תאשר שאכן אתם תומכים בתכנית.

קריאה: כן, כן, הם תומכים.

קריאה: אנחנו רוצים לשמוע ממנו.

דב חנין: תודה, נדב, שהצטרפת.

דב חנין: אני רוצה לתת את רשות הדיבור לספיר סלוצקר-עמרן, מהאגודה לזכויות האזרח ואחריה דני גיגי מפורום הדיור הציבורי.

ספיר סלוצקר-עמרן: תודה רבה.

ספיר סלוצקר-עמרן: קודם כל אני מסכימה עם ריקי, באמת יש פה נשים גיבורות ששנים כבר מגיעות לכנסת, נאבקות ברחובות, מקימות אוהלים, עוזרות לנשים אחרות ובאמת עושות כל מה שהן יכולות, מדם ליבן הן מדברות פה שנה אחרי שנה כדי לקדם גם את הזכות לדיור שלהן ושל הילדים שלהן, אבל גם את הזכות לדיור של ילדים אחרים ונשים אחרות.

ספיר סלוצקר-עמרן: יש פה כמה תהיות שעולות לי.

ספיר סלוצקר-עמרן: אחת, על סמך מה האמון שניתן בחברת עמידר, כבר היו דיונים בעבר, אבל קיימנו שוב דיון פה בוועדת השקיפות על המחדלים והשחיתויות שעולים שוב ושוב ושוב בחברה הזו.

ספיר סלוצקר-עמרן: אז על סמך מה ניתן האמון הגדול הזה שהם יגייסו עוד פעם סבב אג"ח ואנחנו אמורים לבטוח באיזה שהיא צורה, לא ברור לי למה, בזה שהם יעשו את העבודה הזו?

ספיר סלוצקר-עמרן: יש פה חברה מושחתת - - -

קריאה: מאוד.

ספיר סלוצקר-עמרן: מאוד, וכל עוד לא נעשה שם טיפול שורש מעמיק, אני לא רואה על סמך מה האמון.

ספיר סלוצקר-עמרן: זה הדבר הראשון.

ספיר סלוצקר-עמרן: דבר שני, אני רוצה להגיד שאני עורכת דין באגודה לזכויות האזרח, אנחנו עובדים עם הרבה משרדי ממשלה כבר במשך שנים, אני כמעט שלא מכירה משרד, וזה אני אומרת לחיוב ולשלילה, שאלא אם כן דברים לא מגיעים למנכ"ל הם לא מטופלים.

ספיר סלוצקר-עמרן: יש פה בעיה קשה, חגי, ואני אומרת את זה כמחמאה לך, אבל אפשר להבין שזו לא מחמאה לכל השאר, שלא יכול להיות שרק מקרים שמגיעים לטיפולך האישי מתקדמים.

ספיר סלוצקר-עמרן: רק נשים שמגיעות לפה לכנסת, מתחננות, רודפות, מגיעות דרך עורכי דין, מפה ומפה ומפה, מפורסמים מקרים בתקשורת, מהקרן לידידות, מידיד, מהסיוע המשפטי, רק אז איכשהו אנחנו מצליחים לבצע איזה שהיא התקדמות.

ספיר סלוצקר-עמרן: ואני לא מדברת על המקרים הגדולים של נשים שלא זכאיות וצריך להכניס אותן לתור, אני מדברת על תיקונים פשוטים בדירה, אם לא מגיעים לחגי, הדברים לא מבוצעים.

ספיר סלוצקר-עמרן: אז יש פה בעיה מערכתית שלא צריך לחכות עד להתגשמות פה של התכנית הזו, צריך לדבר ולעשות את הדברים האלה עכשיו.

אורלי לוי אבקסיס: נכון, צריך שלמשרד השיכון יהיו שיניים מול החברות המשכנות.

ספיר סלוצקר-עמרן: ואני אשמח להתייחסות, להבין איך גם מטפלים בגורמים בעייתיים בתוך משרד הבינוי והשיכון, אבל גם איך אנחנו מטפלים בגורמים בתוך עמידר ששמים בלמים ועושים כל מה שאפשר כדי לא לבצע את תפקידם.

ספיר סלוצקר-עמרן: דבר אחרון, עניין של 7,000 דירות הוא חשוב ומבורך, אבל הוא ממש לא מספיק.

ספיר סלוצקר-עמרן: אני חושבת שזה התפקיד שלנו להמשיך לדרוש.

ספיר סלוצקר-עמרן: לא רק 10,000, 15 ו-20, למה?

ספיר סלוצקר-עמרן: כי חייבים לנו כבר משנים קודמות.

ספיר סלוצקר-עמרן: זה לא מעכשיו שפתאום בונים 7,000 דירות או קונים 7,000 דירות, או אני לא יודעת מה, יש פה שנים שלמות שנגנבו כספים מהדיור הציבורי, שלושה מיליארד וכספים נוספים, ולא הושקעו, לא בבניית דירות ולא בקניית דירות.

ספיר סלוצקר-עמרן: לכן ה-7,000 דירות האלה הן שום דבר.

ספיר סלוצקר-עמרן: אנחנו נברך עליהן, אבל כמו שריקי אומרת, יש לנו עוד עבודה רבה וחשובה.

ספיר סלוצקר-עמרן: ואני אשמח, חגי, להתייחסות אל מול העבודה שלכם מול חברת עמידר.

ספיר סלוצקר-עמרן: כבוד השר, אני אשמח גם להתייחסות שלך, כי זה באמת נהיה כבר מתיש ומגוחך לכולנו, ההתנהלות הזו במשך שנים.

ספיר סלוצקר-עמרן: תודה.

דב חנין: תודה לך, תודה רבה.

דב חנין: דני גיגי, בבקשה.

דני גיגי: היי.

דני גיגי: קודם כל אני מתחבר מאוד למה שספיר פה אמרה על ההתנהלות של עמידר, אני חושב שיש פה בעיה מבנית בהתנהלות של עמידר שאנחנו צריכים לטפל בה.

דני גיגי: אני חושב שזה משהו שלא עלה פה מספיק ביום הזה והוא צריך להיות מטופל.

דני גיגי: אני שם לכם את זה על השולחן.

דני גיגי: יצא דוח מבקר חמור, זה בשבילכם, אתם צריכים לטפל בזה.

דני גיגי: מעבר לזה אני מתרגש, אני חייב להגיד, אני חושב שהעבודה הקשה פה של שדולת הדיור, ביחד עם אורלי לוי, של הפעילים והפעילות פה, שעשו עבודה פשוט מטורפת בשנים האחרונות והרימו פה מאבק שבאמת זה כבוד גדול להיות חלק מזה וזה כבוד גדול לראות את זה ואני חושב שבסופו של דבר הם מביאים תוצאות.

דני גיגי: כן, צריך לעבוד על הפרטים, כן, צריך לראות מה הבעיות בתכנית, אבל כן, יש תכנית וזו התחלה.

דני גיגי: יש תכנית וזה משהו שאנחנו נאבקנו עליו וזה משהו שמבקר המדינה ביקש, זה משהו שכולם רצו שכבר יהיה וסוף כל סוף יש הסתכלות, לא על 2,000 אנשים שממתינים במשרד השיכון, לא על עוד 27,000 שנמצאים במרכז הקליטה ואף אחד לא מסתכל עליהם, אלא על כל המכלול, עוד 160,000 משפחות שממתינות ומקבלות סיוע בשכר דירה ונזרקות לרחוב כל פעם ומנוצלות ונפגעות, וסוף כל סוף אני מרגיש שיש הסתכלות עליהן ועל זה אני בהחלט מברך.

דב חנין: תודה לך.

דב חנין: אני רוצה לתת את רשות הדיבור לד"ר יוסי הירש, שהוא בוגר משרד מבקר המדינה.

דב חנין: זו ההזדמנות לומר לך, אדוני, את ההערכה שלנו לעבודה של מבקר המדינה, אגב עד עצם הימים האלה.

אורלי לוי אבקסיס: שהוא כבר הפך להיות חלק קבוע מהשדולה שלנו, גם בפנסיה שלנו.

דב חנין: בנושאים של דיור ציבורי, גם כמובן העבודה שלך לאורך השנים וגם העבודה של מבקר המדינה היום.

דב חנין: בבקשה.

דב חנין: ד"ר הירש, בבקשה.

יוסי הירש: קודם כל תודה רבה.

יוסי הירש: רק לפרוטוקול, אני לא ד"ר.

דב חנין: אצלנו אתה ד"ר.

יוסי הירש: אני פרשתי ממשרד מבקר המדינה, אולי אני אלך ללמוד ואני אעשה דוקטורט, אני מקבל את האתגר.

יוסי הירש: קודם כל תודה שהזמנתם אותי לכאן, אני הייתי 41 שנה במשרד מבקר המדינה, מהן השתדלתי לשרת בעניין של הדיור הציבורי.

יוסי הירש: אני חושב שאין דבר יותר חשוב מזה במדינת ישראל.

יוסי הירש: זה דבר מאוד מאוד משונה שככל שמדינת ישראל מתעשרת יותר האזרחים שלה נעשים יותר עניים.

יוסי הירש: אני ראיתי את זה רק לאחרונה בדוח של ועדת אלאלוף, ולא צריך את הדוחות כי אנחנו כולנו מכירים את זה וחשים את זה.

יוסי הירש: אני גם גר בשכונת מצוקה.

יוסי הירש: 74% מההכנסות מוקדשות להוצאות דיור, מה זה אומר?

יוסי הירש: זה אומר פשוטו כמשמעו, שאם רוצים לצמצם בצורה משמעותית את בעיית העוני במדינת ישראל זה קודם כל לספק פתרונות דיור וזה לא בשמים.

יוסי הירש: אני שמעתי, אגב, את חגי וזה יפה מאוד שיש תכניות ואני באמת מברך על התכניות, אבל כפי שחגי אמר, זה די פשוט, ואני אומר אפילו קצת יותר מזה, בוודאי אני מניח ששר הבינוי והשיכון מודע לזה, שמעתי את שר הביטחון הקודם שאומר שמבצע 'צוק איתן' עלה תשעה וחצי מיליארד ₪, מה שאני מציע זה לעשות מבצע דיור, בצד 'צוק איתן'.

יוסי הירש: בוא נגיד שככה לשמחתנו אין כל שנה 'צוק איתן' אז אפשר להקדיש שנה אחת שזה יוקדש אקסטרה לנושא הזה של הדיור שהוזנח שנים רבות ולא ייתכן מצב כזה שאנשים, אני קראתי את זה גם בנייר היפה של הסיוע המשפטי, קוראים לזה 'זכאות על הנייר', אני לא שמעתי דבר כזה, לא בהיסטוריה של מדינת ישראל וגם לא בכל העולם, דבר כזה שנקרא 'זכאות על הנייר'.

יוסי הירש: אני חושב שזה שוד לאור היום, זאת אומרת לתת למישהו זכאות, להסתובב עם צ'ק ללא כיסוי, זו רמיסת החוק על ידי רשויות המדינה.

יוסי הירש: לא ייתכן, אני אומר לכם בכנות, אני לא הייתי ישן בשקט אם הייתי יודע שאפילו זכאי אחד של המשרד, אין לו קורת גג.

אורלי לוי אבקסיס: יוסי, תגיד מתי הוצאת דוחות על איזה זמן המתנה בעבר, כדי שנבין איפה אנחנו נמצאים עכשיו.

יוסי הירש: זמן המתנה סביר בעיניי זה שלושה חודשים, לא מעבר לזה.

יוסי הירש: שנה, מקסימום שבמקסימום.

יוסי הירש: לא ייתכן דבר כזה, זה לעשות צחוק מאנשים.

יוסי הירש: 20 שנה?

יוסי הירש: סליחה, לחכות שאנשים ימותו?

יוסי הירש: אני שמעתי באחת הוועדות, אני התביישתי ובא לי לקבור את עצמי, זה היה בוועדה לביקורת המדינה, שאלו את מנכ"ל עמידר, הייתה מישהי זכאית ושאלו אותה 'איפה את ממוקמת בתור?', היא אמרה 'אני מקום ראשון בתור' ואז קארין שאלה, 'אוקיי, אז מתי היא מקבלת דירה?

יוסי הירש: ' המנכ"ל אמר, 'אני לא יכול להגיד מתי מישהו ימות בדיור הציבורי על מנת שהיא תקבל דירה'.

יוסי הירש: זאת אומרת שזו הגישה, מחכים שמישהו ימות על מנת שמישהו ייכנס לדירה.

יוסי הירש: זה לא יכול להיות דבר כזה.

דב חנין: תודה רבה.

יוסי הירש: רק הערה אחת, ברשותכם.

יוסי הירש: שמעתי את הגברת אומרת שרק חגי יכול לפתור בעיות במשרד הבינוי והשיכון, אני חושב שזו פשיטת רגל של המשרד.

יוסי הירש: סליחה, לפני 23 שנים אני הייתי בבית ספר להכשרת מנהלים, הדבר הראשון שאמרו לי, סיפרו לי איזה סיפור שהיה מנכ"ל של משרד שהוא מת על משמרתו, שואלים, 'אחרי כמה זמן נודע שהוא מת?' שלוש שעות, אם זה שלוש שעות זה אומר שהוא מנכ"ל טוב, למה?

יוסי הירש: זה אומר שהמשרד שלו מתפקד.

יוסי הירש: אז לא יכול להיות שמשרד כזה תלוי במנכ"ל.

יוסי הירש: עם כל הכבוד ואני באמת מכבד את הכישורים של המנכ"ל.

דב חנין: ואנחנו מאחלים לו אריכות ימים.

אורלי לוי אבקסיס: ושלא נבחן אותך לפי הקריטריון הזה.

דב חנין: תודה לך, מר הירש.

דב חנין: טטיאנה, בבקשה.

דב חנין: בקצרה.

דב חנין: ואחרייך אורנה פרץ.

טטיאנה קדוצקין: שלום רב לכל חברי הכנסת וגם לשר גלנט.

טטיאנה קדוצקין: אני הייתי, אפרופו, אם אתה זוכר אותי, אצל גברת אבישי, שום הזדהות.

טטיאנה קדוצקין: זה היה אפס, זה היה מינוס.

טטיאנה קדוצקין: גברת אבישי הייתה מה זה - - - טוב, שמי טטיאנה, אני מתנועת 'נתגבר' של נכים שקופים, נכים שלא נמצאים בכיסא גלגלים.

טטיאנה קדוצקין: יש אפליה מוחלטת בין מישהו שחולה לא פחות ממישהו שנמצא בכיסא גלגלים והם נמצאים מתחת השמים, אין להם בכלל קורת גג ולא נכללים בשום תור, בשום מקום.

טטיאנה קדוצקין: בן אדם שמקבל 770 שקל סיוע לשכר דירה, שהוא חי על 3,169 שקל נטו, אין לו הנחה לתרופות, אין לו שום הנחות, הבן אדם הזה רעב, הוא לא יודע מה לקנות, תרופות או אוכל.

טטיאנה קדוצקין: זה משהו נורא.

טטיאנה קדוצקין: אני פונה לכל הציבור, תנו תמיכה לאנשים הכי הכי מסכנים, בבקשה.

טטיאנה קדוצקין: אני עשיתי הרבה פגישות עם חברי כנסת, אני שנה שביעית פעילה בזה.

טטיאנה קדוצקין: ועוד משהו, הייתה פגישה עם פרופ' ירון זליכה כשהיו ההפגנות של הנכים על כיסא גלגלים, הוא המליץ שם, יש המלצות של פרופ' זליכה להגדיל את הסיוע ולהכניס את האנשים לתור לדיור ציבורי.

דב חנין: תודה רבה לך, גברתי.

טטיאנה קדוצקין: אני מאוד מבקשת להכניס את זה לפרוטוקול.

דב חנין: תודה רבה לך, גברתי.

דב חנין: אורנה פרץ, בבקשה.

קריאה: סליחה, דב חנין, אולי ייתנו לנו תשובות.

קריאה: אנחנו שומעים כל הזמן פניות של אנשים, הוא עומד שם, שייתן לנו תשובות.

דב חנין: חברים, אני רוצה - - -

קריאה: אנחנו לא באנו לשמוע אנשים, אנחנו מכירים את ה - - -

דב חנין: סליחה, אני רוצה לשמוע.

דב חנין: אני מבקש - - -

קריאה: אבל - - -

דב חנין: את לא רוצה, את לא חייבת.

קריאה: מה שווה לנו לשבת פה כל שנה ושנה - - -

קריאה: אני כל שנה שומעת את אותו סיפור, אני אגיד לכם כל אחד ואחד מה הפרטני שלו.

דב חנין: תודה רבה.

דב חנין: אורנה פרץ, בבקשה.

קריאה: מה הבעיה שלך?

קריאה: מה הבעיה?

קריאה: שיישב וידבר ויגיד לנו מה עושים.

קריאה: מה, לא מגיע לנו?

קריאה: אני לא מבינה מה זה, מה הולך פה?

קריאה: אני לא באתי לשמוע פרטני, אני יודעת כל אחד ואחד מה הסיפור שלו.

קריאה: באנו לשמוע שיבואו - - -

דב חנין: סליחה, חברים.

אורלי לוי אבקסיס: לא, חבר'ה, חבר'ה - - -

דב חנין: חברים, לא, הדיון הזה יתנהל בצורה מסודרת.

קריאה: אנחנו רוצים שיעשו את התכנית הזאת.

קריאה: אנחנו רוצים שיישמו אותה.

קריאה: די, נמאס לנו.

קריאה: אורלי, אנחנו לא באנו לשמוע את כל הסיפורים - - -

קריאה: די, נמאס לנו כבר.

דב חנין: חברים.

דב חנין: אורנה פרץ, בבקשה.

דב חנין: ואני מבקש מכל אחד ואחת להתייחס בכבוד לכל מי שמבקש לדבר בוועדה.

דב חנין: יכול להיות שיש מישהו ש - - -

קריאה: אבל אנחנו שומעים את הסיפורים האלה - - -

דב חנין: זה בסדר גמור שאת מכירה, היא רוצה להשמיע - - -

קריאה: זה שנה אחרי שנה.

דב חנין: היא רוצה להשמיע כרגע את מה שכואב לה ואני רוצה לתת לה את רשות הדיבור.

דב חנין: בבקשה, גברתי.

אורנה פרץ: שמי אורנה פרץ, אני פעילה חברתית גם של הדיור הציבורי בקרית שמונה ומתגוררת בדיור הציבורי 34 שנה.

אורנה פרץ: מעבר לבעיה שלי, שאתה יודע, היא לא פחות חמורה מאשר כולם כאן, שאנחנו גוררים חובות של למעלה מ-20 שנה, שלדעתי הגיע הזמן, אם הייתי קונה בית לפני 30 שנה מזמן הוא היה שלי, ויש עיקולים ועיקולים והעיקולים לא מפסיקים והוועדות רק דוחות אותנו והחובות לא נמחקים.

אורנה פרץ: זה דבר ראשון, אבל יש לי בעיה עוד יותר חמורה, שנכון, עם כל הכאב שלי, יש כאן בחור שמתגורר בדירת עמידר נכון לעכשיו, הוא לא זכאי, לצערי, מבחינת הקריטריונים, אמא שלו נפטרה לפני חודשיים, הוא בא לסעוד את אמא שלו ולצערי הרב אמא שלו נפטרה.

אורנה פרץ: לא מספיק האסון הזה, נשרף לו הבית לפני שבועיים ודוחים אותו, הוא לא יכול להישאר בבית מכיוון שהקריטריונים הם כל כך קשים שאם הוא היה סועד את אמא שלו חמש שנים זה היה בסדר.

אורנה פרץ: אבל לזרוק משפחה שלמה לרחוב זה בסדר, למה?

אורנה פרץ: אני צריכה לחיות כמה וכמה שנים, כי סטודנטים בקרית שמונה גרים בדיור הציבורי ולא מפנים אותם, אבל משפחה שלמה, אין לה בית.

אורנה פרץ: הבן אדם לא עצלן - - -

אורלי לוי אבקסיס: חבר'ה, יש בשורה, מפלגה שלמה הגיעה אלינו.

אורלי לוי אבקסיס: אלי אלאלוף.

דב חנין: חברים, אני מבקש שקט.

דב חנין: אנחנו נקיים את הדיון בצורה מסודרת.

דב חנין: אורנה, בבקשה.

אורנה פרץ: אז אני אומרת שהקריטריונים, עם כל הכבוד ויש - - -

אורלי לוי אבקסיס: גם שר האוצר יגיע לתת הצהרה, אדוני, נדב?

דב חנין: חברים, חברים.

דב חנין: אורנה, משפט אחרון.

אורלי לוי אבקסיס: סוף סוף רואים אותם פה.

דב חנין: אורלי, אני קורא אותך לסדר פעם ראשונה.

דב חנין: אורנה, אני מבקש משפט אחרון.

אורנה פרץ: אוקיי.

אורנה פרץ: אני רוצה שפשוט לא יזרקו את הבחור הזה מהבית והבעיות הן לא של משרד השיכון, יש לנו שר שיכון מעולה.

אורנה פרץ: סוף סוף, אחרי 30 שנה, הגיע שר שיכון מעולה, ששר האוצר יתמוך בו ויעזור לו כי יש כאן אנשים מדהימים.

דב חנין: תודה רבה.

אורנה פרץ: אז תתמכו בהם.

אורנה פרץ: בבקשה, תתמכו בהם.

דב חנין: רשות הדיבור למשה יחזקאל.

אורנה פרץ: ויש את אורלי, שאני מתה עליה.

דב חנין: בבקשה, אדוני.

דב חנין: משה, יש לך דקה וחצי.

דב חנין: תתחיל מהמשפט החשוב ותסיים בהסברים.

משה יחזקאל: קוראים לי משה יחזקאל, אני תושב באר שבע, עליתי לארץ ב-1989, 26 למאי, עם הוריי ז"ל.

משה יחזקאל: שלוש שנים הייתי גר במרכז קליטה נורית בבאר שבע, לאחר שלוש שנים עברתי לשכונה ו'.

משה יחזקאל: 26 שנה אני בארץ בדירה ציבורית עם הוריי ז"ל.

משה יחזקאל: ב-2015 אבי נפטר וב - - -

קריאה: באמת תפסיקו למוטט את האנשים, החיים הם מספיק קשים.

משה יחזקאל: ב-2005 אבי נפטר, ז"ל, ארבע שנים לאחר מכן אמי נפטרה.

משה יחזקאל: לפי החוק מגיע לי שנתיים לשלם לפי איך שההורים שלי שילמו.

משה יחזקאל: הם לא הסכימו בהתחלה, אבל אני הבנתי דרך חברים שמגיע לי לפי החוק וגם ביררתי.

משה יחזקאל: לקח כמה זמן, בערך חצי שנה, אחרי חצי שנה אמרו לי שמגיע לי.

משה יחזקאל: אם לא הייתי נלחם הם לא היו מוותרים, הם היו אומרים לי ישר 'צא מהדירה', נלחמתי.

משה יחזקאל: אמרתי, לעתיד לבוא אני אתמסד, אני לא מוותר על הדירה, יש לי גם הרבה זיכרונות ואחרי שנתיים אמרו לי שצריך להביא שלושה תלושים אחרונים.

משה יחזקאל: בזמנו היה שכר מינימום 23.12, הייתי מקבל 4,300, אמרו לי 'תשלם 1,800'.

משה יחזקאל: אני גם חולה סוכרת, רק התרופות שלי בחודש זה 400 ₪ ואני צריך לשלם ארנונה, גז, מים.

משה יחזקאל: זה לא מסתדר.

משה יחזקאל: לפי החוק הייתי אמור לשלם 450, גג 500, בלחץ.

משה יחזקאל: לא ויתרתי, נלחמתי, שלוש שנים לאחר מכן התחתנתי ויש לי ילדה בת שנה וחודשיים ואני עדיין נלחם.

משה יחזקאל: לפני כמה זמן שלח לי עורך דין של עמידר, משרד השיכון, לא יודע, איזה עורך דין, הייתי קורא לזה סוללת עורכי דין ואמרו לי שיש לי שבוע להגיע איתם להסדר, אחרת יתבעו אותי.

משה יחזקאל: אותי זה לא מעניין, כי אני אלחם, לא נעים לי מאלה שחתמו ערבים, שזה משפחה וזה חברים.

משה יחזקאל: תמיד הם מנצלים את החלשים, כאילו כביכול הם לא יודעים כלום, 'אנחנו מעל הכול, יודעים, לנו יש את הכוח, אנחנו נעשה מה שאנחנו רוצים'.

משה יחזקאל: שמתי לב, תמיד כסף הולך לכסף, אני לא אוותר, אני אלחם עד הסוף, מה שכואב לי שרוצים לתבוע את אלה שחתמו וזה כואב לי כי זה לא נעים.

משה יחזקאל: אני לא מבין למה אני צריך להגיע לחוב של 100,000 שקל ועורך הדין, נראה לי, לפי איך שאני רואה, נראה לי שהוא כנראה רק קיבל את התעודה והוא מנסה להוכיח כביכול - - -

דב חנין: תודה רבה לך, אנחנו נבדוק את העניין.

דב חנין: תודה לך, אדוני.

דב חנין: חבר הכנסת עבד אל חכים חאג' יחיא.

דב חנין: בבקשה, אדוני.

עבד אל חכים חאג' יחיא: כבוד היושב ראש, דיברו על דיור ציבורי, אני אמשיך לדבר על דיור ציבורי, אבל אני אדבר על היישובים הערביים שיש בהם אפס דירות ציבורי.

עבד אל חכים חאג' יחיא: ביישובים הערביים מאז קום המדינה לא נבנתה ולו דירה אחת והאזרחים הערביים הם 52.5% מתחת לקו העוני ודיור ציבורי בא לעזור לאנשים עניים.

עבד אל חכים חאג' יחיא: הממשלה, פניתי כמה פעמים, אפילו בישיבה אצל השר במשרד, דיברנו על זה, אני לא רואה שום תכנית שמתייחסת ליישובים הערביים, לאזרחים הערבים, בנושא דיור ציבורי.

עבד אל חכים חאג' יחיא: לפעמים לזכאות אתה מבקש, זוג, משפחה, בעל ואישה, אצלנו לא נותנים להתחתן כל עוד שאין דירה, אז יש לנו אנשים שכבר עוברים את גיל 30 והם לא מצליחים גם להתחתן.

עבד אל חכים חאג' יחיא: אני חושב שגם אנחנו, כ-20% מהאוכלוסייה, מגיע לנו טיפול בנושא הזה.

עבד אל חכים חאג' יחיא: בנוסף, עוד משפט, דיור בר השגה, אותו עניין, אנשים לא יכולים להיכנס לרשימה כי הם עוד לא נשואים.

עבד אל חכים חאג' יחיא: כל עוד הם לא נשואים הם לא יכולים לקבל.

עבד אל חכים חאג' יחיא: זה המצב.

עבד אל חכים חאג' יחיא: אני חושב שצריך שינוי בקריטריונים, שינוי בגישה ולהחליט ש - - - היום יש גם בשטחים שמנסים להכניס אותם - - -

קריאה: מה שייך דיור בר השגה ליום דיור ציבורי?

קריאה: תני לו לדבר.

דב חנין: גברתי, אני מבקש לא להפריע.

דב חנין: כן, חבר הכנסת חאג' יחיא.

עבד אל חכים חאג' יחיא: אני מסיים.

עבד אל חכים חאג' יחיא: יש היום שטחים שמכניסים אותם לתחום המתאר בכמה יישובים ערביים, שהם אדמת מדינה, שיבנו שם לדיור ציבורי.

עבד אל חכים חאג' יחיא: תודה.

דב חנין: תודה לך.

דב חנין: חברות וחברים, כרגע רשומים אצלי כמה עשרות דוברים ודוברות שרוצים לדבר בדיון הזה, אני יודע שכל אחד מכם, אלה שלא הצליחו לדבר בדיון יש סיפור אישי משמעותי, כמה מכן אני מכיר ואני יודע שהסיפורים שלכן כואבים, ראויים להישמע, צריך לשמוע אותם, אבל בעוד שש וחצי דקות - - -

קריאה: רגע, אני רוצה לדעת - - -

דב חנין: סליחה, אני לא מאפשר לך רשות דיבור, אני מבקש שתשבי.

קריאה: אבל אני גם רוצה לדבר.

דב חנין: אני בטוח.

דב חנין: בעוד שש וחצי דקות אנחנו נצטרך לסיים את הדיון ולכן אני מבקש מכל אלה שלא יכלו לדבר בדיון הזה להעביר אלינו לוועדת הכלכלה את הדברים שלהם.

דב חנין: אני רוצה כרגע לסכם את הדיון בהחלטות של ועדת הכלכלה של הכנסת ואני אאפשר אחר כך לשר גם לומר כמה מילות סיכום.

דב חנין: חברות וחברים, אני רוצה קודם כל להודות ליושב ראש הקבוע של ועדת הכלכלה, חבר הכנסת איתן כבל, שביקש ממני להוביל את הדיון הזה, גם דיברתי איתו על הכיוונים של ההחלטות שאנחנו נקבל ואנחנו נסיים את הדיון הזה.

דב חנין: זו איננה שדולה, זו ועדה של הכנסת, ועדה של הכנסת מתכנסת ומקבלת החלטות ואנחנו נקבל החלטות כמו שוועדה של כנסת מקבלת.

דב חנין: אני רוצה לסכם את הדיון כך, קודם כל איפה אנחנו צריכים להיות.

דב חנין: אמר השר בתחילת הדיון, מיליון בני אדם בישראל הם אנשים שצריכים בעיקרון דיור ציבורי.

דב חנין: אנחנו מדברים על מיליון בני אדם.

דב חנין: זה אתגר ענקי, עצום, שעומד בפנינו.

דב חנין: איפה היינו?

דב חנין: בסוף שנות ה-60, חברות וחברים, רבע מהדירות במדינת ישראל היו דירות של דיור ציבורי.

דב חנין: 207,000 דירות היו דירות של דיור ציבורי.

דב חנין: מי בנה את הדירות האלה?

דב חנין: מי שבנה את הדירות האלה בסוף שנות ה-60, מי שבנה את הדירות האלה זו הייתה המדינה.

דב חנין: זו הייתה מדינה הרבה יותר ענייה ממה שהיא היום, הרבה יותר ענייה.

עבד אל חכים חאג' יחיא: הדירות היו של הפלסטינים שגורשו מפה.

דב חנין: לא, שיכונים, בעיקר שיכונים.

דב חנין: לכן אם אנחנו חושבים שדיור ציבורי הוא חיוני אנחנו רוצים שדיור ציבורי יזכה למענה - - -

קריאה: אנחנו רוצים תשובות מכחלון.

קריאה: - - - זה מה שמעניין אותנו כרגע.

דב חנין: אנחנו רוצים לראות פתרון תקציבי - - -

קריאה: המחיר למשתכן, תראה לאן הולך.

קריאה: לא לחלש.

דב חנין: אני קורא אותך לסדר, גברתי.

דב חנין: אנחנו נסיים את הדיון בצורה מסודרת.

קריאה: אנחנו רוצים לשמוע על התכנית, מה קורה.

אורלי לוי אבקסיס: חבר'ה, אם הוא יקריא את המסקנות של הדיון, זו ועדה, מאחת הוועדות החשובות של הכנסת.

אורלי לוי אבקסיס: יהיה לזה תוקף, נוכל לבקר מה נעשה ומה לא נעשה.

אורלי לוי אבקסיס: אנחנו ויתרנו על השדולה בשביל הוועדה.

קריאה: אנחנו רוצים ש - - -

אורלי לוי אבקסיס: אני מבינה אתכם, גם אני רוצה לדעת מה שר האוצר רוצה, אני גם רוצה לדעת אם שר האוצר - - -

קריאה: אז איפה הוא?

קריאה: הוא לא פה.

דב חנין: חברות וחברים, אנחנו - - -

אורלי לוי אבקסיס: החלטות של ועדה הן חשובות.

קריאה: לא רוצה נציגים, מה עם כחלון?

דב חנין: אני רוצה להמשיך.

דב חנין: הציפייה שלנו כוועדת הכלכלה היא שהדיור הציבורי ימצא - - -

קריאה: אני רוצה שידברו לפני הסיכום.

דב חנין: לא, נגמר הזמן.

דב חנין: את רוצה דיון עם מסקנות?

קריאה: איפה הילד מאולגה?

קריאה: הילד שגדל בדיור הציבורי?

קריאה: איפה הוא?

קריאה: ילד הדיור הציבורי מאולגה מפקיר אותנו.

קריאה: איפה כחלון?

דב חנין: ולכן אנחנו - - -

קריאה: כחלון שכח מאיפה הוא בא.

דב חנין: אנחנו מצפים שהפתרון לדיור הציבורי - - -

קריאה: ילד הדיור הציבורי מפקיר את הדיור הציבורי.

דב חנין: חברות וחברים, אנחנו מצפים שהפתרון לדיור הציבורי יהיה במסגרת תקציב המדינה.

דב חנין: הדיור הציבורי לא יכול להישאר בן חורג במערכת.

דב חנין: אנחנו חושבים שהדיור הציבורי הוא חלק מרכזי מפתרון בעיות הדיור של מדינת ישראל.

קריאה: אבל תתקצבו גם את ה - - -

דב חנין: אנחנו, כוועדת הכלכלה, רואים בתכנית - - -

קריאה: רואים אותנו, אז שהם יראו אותנו - - -

קריאה: הוא לא סופר אותנו, הוא שכח מאיפה הוא בא.

דב חנין: אנחנו רואים - - -

קריאה: אנחנו בחרנו בו.

קריאה: האנשים הפשוטים בחרו בו.

אורלי לוי אבקסיס: אז אנחנו קוראים לו לאמץ את התכנית.

קריאה: כחלון, כחלון, תתעורר, הציבור שווה יותר.

דב חנין: חברים.

דב חנין: גברתי - - - אנחנו דורשים - - -

קריאה: הבנות שלי שנה לא גרות איתי כי אין להן בית.

קריאה: שנה הבנות לא איתי.

דב חנין: אנחנו רואים בתכנית - - -

קריאה: אני רוצה בית.

דב חנין: את צודקת, גברתי.

קריאה: ארבע שנים אני מחכה לבית.

דב חנין: ולכן אנחנו קוראים - - -

קריאה: אני רוצה את הבנות שלי בבית.

אורלי לוי אבקסיס: זו הקטסטרופה, מפרידים אימהות מהילדים שלהם ומשלמים על הילדים הון תועפות במסגרות חוץ ביתיות.

קריאה: זה אנחנו רוצים.

דב חנין: אנחנו רואים - - -

קריאה: זה הפתרון.

קריאה: הילד מאולגה שכח אותנו.

קריאה: לא דיור למשתכן, לא - - -

קריאה: אנחנו רוצים שהתכנית תעבור בחקיקה.

דב חנין: אנחנו רואים בתכנית שהגיש שר השיכון לממשלה מהלך חשוב בכיוון הנכון ואנחנו מצפים - - -

קריאה: בושה.

קריאה: הוא שכח אותנו.

דב חנין: ואנחנו מצפים שהממשלה תאמץ את הכיוונים המרכזיים של התכנית הזאת כחלק מרכזי מהפתרון.

קריאה: הילד מהדיור הציבורי הפקיר אותנו.

דב חנין: אני מבקש משר השיכון לומר כמה מילים.

דב חנין: חברים - - -

קריאה: אנחנו רוצים את זה.

קריאה: כן.

קריאה: כחלון, כחלון, תתעורר.

קריאה: גם ראש הממשלה.

קריאה: יאללה, איפה הם?

דב חנין: חברים, אני רוצה שניתן לשר השיכון - - - חברות, חברים.

קריאה: אנחנו רוצים להעביר לכחלון מסמך - - -

קריאה: הוא יודע, הוא לא בא.

דב חנין: אתם ביקשתם תשובות מהאוצר, שר האוצר לא נמצא כאן, שר השיכון נמצא כאן והוא רוצה להגיד משהו.

קריאות: כחלון, כחלון, תתעורר.

קריאות: העם דורש דיור ציבורי.

קריאות: העם דורש דיור ציבורי.

קריאות: העם דורש דיור ציבורי.

דב חנין: תודה לכם.

דב חנין: אני מבקש לתת לשר השיכון להגיד כמה מילים.

דב חנין: חברות, העם דורש דיור ציבורי, אנחנו לגמרי בעד זה.

מירב בן ארי: יכולנו לשבת במשרד, יכולנו ל - - -

אורלי לוי אבקסיס: עשיתם את זה.

קריאה: צריך פיקוח.

קריאה: איפה כחלון?

אורלי לוי אבקסיס: באים בעשר הדקות האחרונות ואומרים 'יכולנו לשבת במשרד'.

אורלי לוי אבקסיס: באמת תודה רבה שנזכרתם לבוא בעשר הדקות האחרונות.

קריאה: צריך פיקוח על עמידר.

קריאה: חברת הכנסת מירב, לא - - -

קריאה: חברת הכנסת מירב, את לא אמורה לצאת, את אמורה לתמוך בנו.

קריאה: צריך פיקוח על עמידר.

קריאה: חברה מסוכנת, עמידר.

קריאה: מסוכנת לתושבי ישראל.

קריאה: חברת עמידר מסוכנת לתושבי ישראל, היא נגד האזרחים.

קריאה: עמידר שולחים עבריינים שיכו אותנו.

קריאה: רק פיקוח על עמידר.

קריאה: לסגור את עמידר.

דב חנין: הדברים של הסיכום מופיעים בסיכום.

קריאה: עמידר זאת סכנת חיים לתושבי ישראל.

דב חנין: חברים, בואו נקשיב רגע אחד.

קריאה: כבוד לכבוד השר.

יואב גלנט: גבירותיי היקרות, אני מציע לכן לשמוע כי מה שנראה עכשיו כהתלהבות רגעית הוא טוב לעכשיו ואם לא תשמעו את מה שיש ליושב ראש הוועדה וגם לי להגיד אז התוצאה של זה תלך איתכם שנים ארוכות קדימה כי יש משמעות למה שאומרים ולמה שמסכמים.

יואב גלנט: החגיגה היא בסדר וגם ההתלהבות, אבל בואו נשים רגע את הדברים על דיוקם ונגיד כמה מילים.

יואב גלנט: תראו, קודם כל אני מודה לחבריי, גם לדב חנין, גם לאורלי לוי אבקסיס, גם לחברי הכנסת שהצטרפו וחלקם יצאו.

יואב גלנט: אני רוצה לומר לכם את הדברים הבאים.

יואב גלנט: ראשית, אנחנו, כמו שאמרתי לכם, מבינים את הבעיה.

יואב גלנט: זה לא שלב פשוט ומי שמכיר את נושא הדיור הציבורי, ואני למדתי אותו, גם מדב ואורלי למדתי וגם מכם, נושא הדיור הציבורי הוא נושא שהוזנח לאורך עשרות שנים, לא שנה ולא שנתיים.

יואב גלנט: עכשיו אנחנו הגענו אל העניין הזה על מנת לשנות כיוון ולהתחיל לפתור.

יואב גלנט: חלק ניכר מהעניין הזה בא כתוצאה מהלחץ שמופעל כאן, גם בשדולה בכנסת וגם על ידי הנשים וגם הגברים שנמצאים כאן, אבל לא פחות מזה, גם לי יש הבנה והכרה במה אני עושה.

יואב גלנט: את החיילים שאתם דיברתם עליהם אני הייתי מתחקר בסופי שבוע ושואל אותם למה הם נשארים בבסיס והם אמרו לי שאין להם לאן ללכת.

יואב גלנט: את זה אני לא מכיר מאתמול, אני מכיר את זה מלפני 20 שנה.

יואב גלנט: לכן אני לחלוטין מבין את הדברים.

יואב גלנט: הדבר השני, בואו נסתכל על הצד החיובי של הדברים.

יואב גלנט: שמנו כאן תכנית שלא הייתה כמותה בדיור הציבורי מאז ומעולם, בוודאי מאז שדוד לוי זכה לקיים מהלך שלא היה כמוהו לפני כ-30 שנה.

יואב גלנט: התכנית הזאת מדברת על סדר גודל של 70,000 יחידות דיור בעשור.

יואב גלנט: אנחנו ניכנס עכשיו למשא ומתן ולתהליך הסכמי על מנת להביא אותה להחלטה.

יואב גלנט: מאחר ששמעתי כאן התנגחויות ושתקתי ושמעתי, אני רוצה לומר לכם את הדברים בצורה מפורשת.

יואב גלנט: אי אפשר לעשות שום דבר במדינת ישראל ללא אישור, ללא החלטה וללא תמיכה של משרד האוצר, כיוון שכל בעיות המדינה, מביטחון עבור להתיישבות, עבור לחקלאות וגם לדיור ולשיכון, כל הנושאים האלה קשורים לאוצר וצריך לחלק את המשאבים.

קריאה: אין ביטחון בלי דיור.

יואב גלנט: אני אומר לכם, גם לך, ריקי, כדאי שתשמעי לפני שאת הולכת, ששר האוצר קשוב מאוד למה שאתם אומרים והסיבה שהעניין הזה מגיע לדיון - - -

קריאה: למה את לא נשארת לשמוע?

קריאה: כי אני צריכה לדאוג גם ל - - -

קריאה: למה את לא נשארת לשמוע?

קריאה: אל תעשה מניפולציות.

קריאה: כחלון תומך או לא תומך בתכנית?

קריאה: יש פה ראש הדיור של כחלון.

קריאות: אורי, אורי, אורי, אורי.

קריאות: הלוואי שהיה - - -

קריאה: הלוואי שהיה מגיע לחמש דקות.

קריאה: הוא מהבוקר בכל הוועדות.

קריאה: אתה חצוף שאתה בכלל יוצא אליה.

קריאה: היא הראש המוביל את כל הדיור הציבורי.

דב חנין: חברים, בואו נשמע את השר.

קריאה: תנו לשר לדבר.

קריאה: זה לא יפה, חבר'ה.

קריאה: די, זה לא יפה.

קריאה: תנו לשר השיכון לדבר.

דב חנין: חברים, אני מבקש עוד שתי דקות שקט.

דב חנין: הגעתם כבר עד לכנסת, בואו ניתן לשר להשמיע לכם כמה מילים.

דב חנין: כדאי להקשיב, לא בכל יום יש את ההזדמנות הזאת, תשמעו דברים.

דב חנין: בבקשה, אדוני השר.

יואב גלנט: אני מודה לך.

יואב גלנט: אני מבין בהחלט את המיות הלב, המצוקה וכל מה שמביא לתהליכים האלה, הכול בסדר, אבל אני אומר לכם בצורה מפורשת ויותר, גם מה שעשינו בשלוש השנים האחרונות לא נעשה מכסף שמישהו המציא אותו, אלה משאבים שמשרד האוצר הקצה.

יואב גלנט: אם קנינו כמעט 2,000 דירות, זה עלה שניים וחצי מיליארד שקל.

יואב גלנט: זה הגיע.

יואב גלנט: אני חושב שזה התחלה, אני חושב שזה לא היה לפני כן וכדאי לשים את זה על השולחן.

יואב גלנט: התקציב הזה ניתן, לפי לחץ של משרד הבינוי והשיכון, תהליכים לא פשוטים, אבל אני מציע לא לנהל כאן מערכה פוליטית על דבר שהוא לא נכון.

יואב גלנט: המערכה צריכה להתרכז באיך אנחנו מתמקדים בלפתור את הדברים קדימה וזה ששר האוצר נענה לעניין הזה זה מפני שהוא מבין את הצורך.

יואב גלנט: הוא יכול היה להתייחס לזה כמו שרי אוצר קודמים ולא לתת לזה לקרות.

יואב גלנט: זה יובא להחלטת ממשלה.

יואב גלנט: זה לא פשוט, זה לא קל.

קריאה: הנה נדב.

קריאה: תן תשובה, בבקשה.

קריאה: אבל תנו לו רגע לסיים.

קריאה: תעשו רגע כבוד, תנו לו לסיים.

דב חנין: חברים, בואו ניתן לשר לדבר.

דב חנין: אני מציע, באמת, זה לא נכון.

יואב גלנט: תראו, יש לי מה לעשות, אם לא רוצים לשמוע אני יכול להמשיך בעיסוקיי.

דב חנין: בבקשה, כן.

יואב גלנט: אתם יכולים לחכות לקדנציה הבאה, אולי יבוא שר בינוי יותר טוב.

קריאה: לא, חס וחלילה.

יואב גלנט: לכן מה שאני אומר לכם, אנחנו נביא לזה שהתכנית הזאת תונח על השולחן ויחל הביצוע שלה.

יואב גלנט: אני אגיד לכם יותר מזה, בכל סיטואציה, בכל ממשלה, אי אפשר יהיה להתעלם מהתכנית הזאת, אני לא אתפלא אם בסיטואציה כזאת או אחרת היא תהיה חלק מקווי היסוד של כל ממשלה קרובה בעתיד בשנה או בשנתיים הבאות אחרי שיתרחשו בחירות.

יואב גלנט: לכן אני מציע שהלחץ שלכם ירוכז על העניין ולא על האנשים.

יואב גלנט: לא הייתם יכולים למצוא פרטנרים יותר נאמנים.

יואב גלנט: מבלי קשר לשדולה, לא הייתם יכולים למצוא פרטנרים יותר נאמנים לעניין הזה מאשר שר האוצר ואנוכי ואנחנו נביא את העניין הזה קדימה לפתרון.

קריאה: צריך להעביר את זה קודם כל בחוק.

קריאה: אם זה לא יעבור בחקיקה זה סתם נייר עמדה.

קריאה: אבל רגע, תנו לו לסיים.

קריאה: הוא נראה לך לא רציני?

דב חנין: אני רק רוצה לומר לכם, אנחנו את הישיבה הזאת סיימנו לפני עשר דקות, אבל השר - - -

יואב גלנט: את הצעקות האלה - - -

דב חנין: אנחנו את הישיבה סיימנו לפני עשר דקות, אבל אני מודה לשר שמעבר לזמן הישיבה נשאר כאן, גם כדי לשמוע אתכם, גם כדי לדבר איתכם.

דב חנין: זה מעבר לזמן הישיבה.

יואב גלנט: היות שהישיבה - - -

קריאה: חברים, תכבדו את המעמד, בבקשה.

קריאה: זה לא נעים.

יואב גלנט: אם רוצים לשמוע עוד דקה תהיו בשקט, אם לא רוצים, תודה רבה.

קריאה: חברים, נא לשמור על השקט, תודה.

יואב גלנט: אני נותן לכם עצה בתור מי שכבר הוכיח לכם שהוא בעדכם, גם בפועל וגם בתכניות.

יואב גלנט: אני נותן לכם עצה כי בעוד שנה או שנתיים יישב פה שר אחר ואני אומר לכם, תשמעו טוב מה שאני אומר, כי חשוב לי שהדברים יתקדמו בשבילכם, אל תתקפו את האנשים על בסיס פוליטי ועל בסיס אישי.

יואב גלנט: אם יש דברים שאתם רוצים לקדם תקדמו אותם.

יואב גלנט: התהליך הזה שבו הופכים מישהו לאויב שלכם נשאר להרבה שנים, הכותרת היא כותרת של שתי דקות.

יואב גלנט: אל תעשו את זה, תתקדמו לכיוון שצריך.

יואב גלנט: יש לנו תכנית עכשיו, צריך להתקדם עם התכנית וגם כחלון וגם אני וגם אורלי לוי וגם דב חנין נעזור בזה.

יואב גלנט: כל טוב.